Bina rumah pam baharu, penyelesaian isu pengairan sawah padi - KADA

KOTA BHARU, 13 Jun- Pembinaan rumah pam baharu bernilai RM27 juta di Kelantan dijangka dapat menyelesaikan masalah pengairan sawah padi di kawasan Lembaga Kemajuan Pertanian Kemubu (KADA) dalam tempoh 30 hingga 50 tahun akan datang.Pengerusi KADA, Muhamad Husain berkata pembinaan rumah pam KEMUBU 3 merupakan inisiatif jangka panjang yang mampu menampung pengairan di seluruh kawasan itu yang bersaiz lebih 26,000 hektar. Kerja-kerja pembinaan KEMUBU 3 telahpun bermula sejak awal Jun lalu dan dijangka siap sepenuhnya pada Jun 2025 dan dapat memanfaatkan lebih 7,000 pesawah terlibat."Berhubung isu ketiadaan air di KEMUBU 3, kita akan libatkan kerjasama daripada kerajaan negeri untuk kita selesaikan masalah ini," kata Muhamad kepada pemberita selepas Clock-In Pengerusi KADA ke Ibu Pejabat KADA di sini, hari ini.

Jelas Muhamad, sebagai pengerusi baharu, beliau serta seluruh warga KADA akan terus berusaha menyelesaikan masalah dihadapi petani agar golongan terbabit terus bersemangat mengeluarkan hasil makanan negara.Malah, KADA akan menggerakkan pelbagai inisiatif bagi meningkatkan pendapatan petani dan tidak hanya memberi tumpuan kepada hasil padi semata-mata.Menurut beliau, pihaknya juga bercadang untuk membina rumah pam khas untuk pengairan kawasan Pasir Puteh dan Bachok yang kini bergantung sepenuhnya kepada bekalan air di rumah pam KEMUBU 1 & 2.Kementerian Pertanian dan Keterjaminan Makanan (MAFS) akan mengenal pasti lokasi sesuai untuk pembinaan pam yang dianggar menelan kos antara RM15 hingga 20 juta di kawasan seluas enam hektar yang dijangka memberi manfaat kepada lebih 3,000 petani di kawasan berkenaan.


YDP Agong kurnia surat cara pelantikan kepada 16 hakim

KUALA LUMPUR, 13 Jun- Kebawah Duli Yang Maha Mulia Seri Paduka Baginda Yang di-Pertuan Agong, Al Sultan Abdullah Ri'ayatuddin Al-Mustafa Billah Shah dan Kebawah Duli Yang Maha Mulia Seri Paduka Baginda Raja Permaisuri Agong, Tunku Azizah Aminah Maimunah Iskandariah berkenan berangkat ke Istiadat Menghadap dan Pengurniaan Suratcara Pelantikan Hakim Mahkamah Persekutuan, Mahkamah Rayuan dan Mahkamah Tinggi di Singgahsana Kecil, Istana Negara.Mendahului senarai 16 penerima watikah lantikan, Hakim Mahkamah Rayuan, Datuk Abu Bakar Jais dan Datuk Abdul Karim Abdul Jalil yang dilantik sebagai Hakim Mahkamah Persekutuan.Manakala empat orang Hakim Mahkamah Tinggi, dikurnia watikah sebagai Hakim Mahkamah Rayuan iaitu Datuk Azmi Ariffin, Datuk Azhahari Kamal Ramli, Datuk S.M Komathy A/P Suppiah dan Datuk Dr. Choo Kah Sing.10 lagi penerima terdiri daripada Pesuruhjaya Kehakiman, yang menerima kurniaan watikah lantikan sebagai Hakim Mahkamah Tinggi.Senarai yang dilantik adalah Nurulhuda Nur'aini Mohamad Nor, Norliza Othman, Hasbullah Adam, Datuk Seri Shamsulbahri Ibrahim, Roslan Mat Nor, Julia Ibrahim, Datuk Indera Mohd Arief Emran Arifin, Dr. John Lee Ken How@ Mohammad Johan Lee, Adlin Abdul Majid dan Datuk Mohamad Abazafree Mohd Abbas.Hadir sama dalam istiadat pengurniaan tersebut, Ketua Hakim Negara, Tun Tengku Maimun Tuan Mat, Presiden Mahkamah Rayuan, Tan Sri Datuk Amar Abang Iskandar Abang Hashim, Hakim Besar Malaya, Datuk Mohd Zabidin Mohd Diah dan Hakim Besar Sabah dan Sarawak, Tan Sri Datuk Abdul Rahman Sebli.Turut diundang, Timbalan Menteri di JPM (Undang-Undang & Reformasi Institusi, Ramkarpal Singh A/L Karpal Singh.


Model EDS, mampu bawa pulangan hasil RM12.1 bilion menjelang 2030

KUALA LUMPUR, 13 Jun - Model Senario Dipacu Pelepasan (EDS) mampu menjana pendapatan sehingga RM12.1 bilion untuk negara menjelang 2030.Perdana Menteri, Datuk Seri Anwar Ibrahim berkata bagi merealisasikan hasrat berkenaan, kerajaan telah menambah peruntukan bagi kerja penyelidikan melibatkan saintis kerajaan dengan pihak swasta."Peningkatan usaha penyelidikan dan pembangunan dengan peruntukan tambahan yang telah dipohon dan saya setuju. Ia bagi meningkatkan kerjasama saintis yang ada dalam kerajaan dengan saintis di institusi penyelidikan tempatan terutamanya universiti-universiti kerana ramai yang ada kemahiran itu dan patut dimanfaatkan sebagai satu pasukan.Begitu juga, Program Hydrogen EcoNanoMy iaitu kerjasama antara semua pihak termasuk semua swasta. Ini merupakan industri baharu yang mencabar, saya akui ada keperluan untuk diberikan peruntukan tambahan untuk memperkukuh usaha mereka menyelidik dan beri hasil kepada negara," kata Anwar di Parlimen.

Beliau menjawab pertanyaan Ahli Parlimen Gopeng, Tan Kar Hing. Jelas Anwar, unjuran itu dibuat berikutan kelebihan negara yang mempunyai sumber Tenaga Boleh Baharu (RE) selain kedudukan Malaysia yang strategik bagi pasaran hidrogen antarabangsa.


Putar belit isu kalimah Allah perlu dihentikan- Anwar

KUALA LUMPUR, 13 Jun- Tindakan memutar belit fakta berkaitan isu kalimah Allah sehingga mengelirukan rakyat perlu dihentikan.Perkara itu dinyatakan Perdana Menteri Datuk Seri Anwar Ibrahim ketika menjelaskan dakwaan beliau mengelirukan Dewan Rakyat dengan mengeluarkan kenyataan berbeza dalam isu berkenaan.Beliau sekali lagi menegaskan bahawa keputusan kerajaan menarik balik rayuan dalam isu kalimah Allah di mahkamah sudah dirujuk pada Yang di-Pertuan Agong menerusi panggilan telefon, sambil disaksikan semua Jemaah Menteri pada 7 Februari lalu.

(Perdana Menteri Datuk Seri Anwar Ibrahim)

"Saya menghadap Sultan Selangor atas titah Tuanku. Itu bukan keputusan lama. Apa yang Sultan Selangor sebut dalam soal perakuan Kabinet tentang tidak boleh kalimah Allah digunakan di Semenanjung Tanah Melayu diperkenan, kemudian kelonggaran untuk Sabah dan Sarawak."Saya jelaskan, oleh kerana ada pindaan. Tuanku beri pandangan sebaiknya pindaan yang nak dicadang itu untuk diperkemas peraturan itu dibawa kepada Majlis Kebangsaan Bagi Hal Ehwal Agama Islam Malaysia (MKI). Tuanku akan mempersembahkan kepada Majlis Raja Raja", katanya Waktu Pertanyaan-Pertanyaan Menteri di Dewan Rakyat, hari ini.

Datuk Seri Anwar menjawab celahan Ahli Parlimen Tanjung Karang Dr Zulkafperi Hanapi yang membangkitkan Peraturan 36(12) di Dewan Rakyat.


STR fasa tiga dibayar sebelum Aidiladha

KUALA LUMPUR, 13 Jun- Sumbangan Tunai Rahmah (STR) fasa tiga akan dibayar sebelum sambutan Hari Raya Aidiladha.Ia akan memberi manfaat kepada 8 juta penerima golongan B40 melibatkan peruntukan melebihi RM2 bilion."Sumbangan Tunai Rahmah Fasa 3 yang bernilai lebih RM2 bilion akan memberi manfaat kepada 8 juta penerima akan disalur sebelum Hari Raya Haji dan E-tunai Belia Rahmah bernilai RM200 melibatkan mereka yang berusia 18 hingga 21 tahun.

Ia akan diberikan sebelum minggu ketiga," kata Anwar di Parlimen hari ini.Beliau menjawab soalan Ahli Parlimen Parit Sulong, Datuk Seri Dr Noraini Ahmad yang ingin tahu pembaharuan dibuat kerajaan dalam pendekatan dan tatakelola undang-undang atau peraturan untuk mengekang ketirisan serta kebocoran wang awam selain sama ada kerajaan akan meneruskan pelaporan perbelanjaan dan pemantauan Belanjawan Negara.

Pada masa sama, beliau berkata, dalam usaha mengekang ketirisan daripada terus berlaku antara tindakan yang diambil kerajaan adalah termasuk memastikan perolehan kerajaan dibuat secara telus dan terbuka.Katanya kerajaan juga melaksanakan pemberian subsidi lebih bersasar yang berbeza dengan sebelum ini, apabila golongan kaya turut menikmati pelbagai subsidi termasuk subsidi bil elektrik.“Kerajaan juga mula menamatkan unsur monopoli sepertimana dwirangkaian 5G dan juga import makanan yang akan menyebabkan harga lebih rendah daripada beberapa tahun dahulu,” katanya.Selain itu, Anwar berkata perbahasan Laporan Ketua Audit Negara dan Penyata Kewangan Suruhanjaya Hak Asasi Manusia Malaysia (SUHAKAM) di Parlimen adalah antara langkah kerajaan untuk mengekang ketirisan.


MAQIS Johor sita 37 kotak daging kerbau dari India

JOHOR BAHRU, 13 Jun - Satu kontena berisi 37 kotak daging kerbau yang dibawa masuk dari negara India disita Jabatan Perkhidmatan Kuarantin dan Pemeriksaan Malaysia (MAQIS) Johor.Kesemua daging seberat 740 kilogram itu dianggarkan bernilai RM11,700 dirampas di Pelabuhan Pasir Gudang, Johor pada petang semalam.Pengarah MAQIS Johor, Edie Putra Md Yusof berkata hasil pemeriksaan dijalankan pihaknya menemui butiran produk tidak sama seperti yang dinyatakan pada sijil halal dikeluarkan.Lelaki berumur 30-an yang juga ejen penghantaran ditahan, kemudia dilepaskan setelah diambil keterangan.Perbuatan tersebut menjadi suatu kesalahan kerana memberi perakuan atau dokumen lain yang tidak tepat dan mengelirukan mengikut Seksyen 13 Akta MAQIS 2011 (Akta 728).Kesalahan itu boleh dihukum mengikut Seksyen 13 Akta yang sama.


Pelaksanaan infra mendesak, guna kaedah tender terbatas

KUALA LUMPUR, 13 Jun- Kerajaan Persekutuan memberi kelonggaran kepada pejabat daerah untuk melaksana tender rundingan terbatas bagi pelaksanaan projek infra berkeperluan mendesak.Perdana Menteri, Datuk Seri Anwar Ibrahim berkata ia bagi mengelakkan kelewatan pelaksanaan sesetengah projek berikutan tiada rundingan terus dibuat.Bagi kawasan di Sabah dan Sarawak, projek bernilai RM50 juta diserahkan kepada Jabatan Kerja Raya (JKR) dan Jabatan Teknik negeri.Langkah itu sekali gus menggalakkan penglibatan khidmat juruteknik daerah untuk membaik pulih kerosakan infrastruktur di kawasan masing-masing."Untuk selesaikan masalah yang dibangkitkan, kita sudah memulakan rundingan secara terbatas, beri ruang kepada pegawai daerah peringkat tertentu dan kementerian.Contohnya, sekolah daif dan klinik daif.Kalau produk itu di antara RM500,000 hingga RM1 juta, kita beri kelonggaran pejabat daerah untuk buat tender terbatas. Saya menolak keras tender secara rundingan terus sebab tiada pemantauan," kata Anwar di Parlimen, hari ini.

Perdana Menteri menjawab soalan tambahan Ahli Parlimen Parit Sulong, Datuk Seri Dr Noraini Ahmad berhubung kebimbangan mengenai kelewatan perlaksanaan projek infra tanpa rundingan terus.


Kerajaan telah belanja RM158 bilion menerusi Belanjawan 2023 - PM

KUALA LUMPUR, 13 Jun- Sebanyak RM158 bilion telah dibelanjakan daripada keseluruhan peruntukan Belanjawan 2023, setakat Mei 2023.RM3 bilion daripadanya melibatkan pembayaran fasa pertama dan kedua Sumbangan Tunai Rahmah (STR) yang memanfaatkan 8.7 juta penerima.Selain itu, RM2.6 bilion bagi bayaran Bantuan Khas Kewangan penjawat awam dan pesara serta lebih RM3 bilion lagi melibatkan perbelanjaan subsidi bil elektrik."Lebih RM3 bilion bagi perbelanjaan subsidi bil elektrik yang memanfaatkan 9.7 juta pengguna elektrik, lebih RM11 bilion bagi perbelanjaan subsidi produk petroleum petrol RON95, diesel dan gas cecair memasak dan lebih RM800 juta bagi tujuan Bantuan Awal Persekolahan (BAP) yang memanfaatkan lebih 5 juta murid," kata Anwar di Parlimen, hari ini.

Perdana Menteri menjawab pertanyaan Ahli Parlimen Parit Sulong, Datuk Seri Dr. Noraini Ahmad ketika sesi Pertanyaan Menteri.Belanjawan 2023 memperuntukkan RM388.1 bilion dengan RM289.1 bilion untuk belanja mengurus manakala RM99 bilion lagi bagi belanja pembangunan.


Pelaksanaan projek kecil, perlu disegerakan - PM

PUTRAJAYA, 13 Jun- Perdana Menteri, Datuk Seri Anwar Ibrahim menggesa semua agensi supaya menyegerakan semua pelaksanaan projek-projek kecil.Beliau yang juga merangkap Menteri Kewangan, melahirkan ketidakpuasan terhadap proses pelaksanaan projek di daerah yang membabitkan baik pulih infrastruktur.Langkah itu bagi memastikan rakyat tidak terkesan dengan tempoh masa pemulihan dan mendapat manfaat sebaiknya.Pada November 2022, kerajaan telah mengumumkan semua sekolah dan klinik daif harus diperbaiki dan diselesaikan tahun ini, namun pelaksanaan itu tidak memuaskan terutama di peringkat bawah membabitkan pejabat daerah."Semua sekolah dan klinik daif harus diperbaiki segera supaya diselesaikan tahun ini. Saya nak pastikan peruntukan itu disalurkan segera. Keduanya, kita ada kekangan kerana di bawah Jabatan Kerja Raya (JKR), kita ambil masa kerana mereka dibebani dengan ribuan projek tambahan.Jadi, saya berbincang dengan Menteri Kerja Raya, Datuk Seri Alexander Nanta Linggi untuk kecualikan perkara ini dari tugas JKR dan serah kepada jabatan yang berkaitan terutamanya di peringkat pegawai daerah," kata Anwar dalam ucapannya pagi ini pada Perhimpunan Bulanan Kementerian Kewangan, di sini.

(Perdana Menteri, Datuk Seri Anwar Ibrahim menghadiri Perhimpunan BulananKementerian Kewangan pagi tadi di Putrajaya/BERNAMA)

Tambahnya, langkah mempercepatkan proses itu adalah wajar selagi mana ia tidak menyalahi prosedur kewangan."Sekolah yang tidak ada tandas, tidak boleh tunggu dua tahun.Kalau ada bumbung sekolah yang bocor, itu tidak boleh tunggu.Kena ada langkah segera. Betul kita ada beberapa peraturan kewangan yang mesti dipatuhi tetapi kita cuba percepatkan asalkan jangan curi wang,jangan amik imbuhan, saya tidak ada masalah," jelas Anwar lagi.Semalam, beliau mengarahkan projek infrastruktur kecil seperti baik pulih sekolah dan klinik daif di bawah seliaan Jabatan Kerja Raya (JKR) dipindahkan kepada jabatan lain atau pejabat daerah.Sehubungan itu, beliau akan mengadakan pertemuan dengan semua pegawai daerah pada minggu depan supaya mereka dapat menjalankan tugas pelaksanaan terbabit.Mengulas lanjut, Perdana Menteri, Datuk Seri Anwar Ibrahim turut berharap Kementerian Kewangan menjadi contoh dan melepasi tahap terbaik kepada semua.Ia bagi memastikan Kementerian itu memberi ruang kepada semua peringkat, baik peringkat atasan mahupun bawahan menyuarakan pandangan."Untuk pastikan perkara ini dipantau, perjumpaan minggu ini atau minggu depan, semua jabatan dan agensi harus berikan minit, saya nak tengok sebagai satu contoh minit mesyuarat itu kepada KSP dan saya nak KSP sampaikan kepada saya," ujar Anwar.


Lelaki Britain buat hal panjat bangunan di Seoul

(Lelaki Britain memanjat Menara Dunia Lotte setinggi 123 tingkat/Reuters)

SEOUL, 13 Jun- Hasrat seorang lelaki warga Britain untuk menawan bangunan keenam tertinggi di dunia di sini tidak kecapaian apabila dia diarahkan turun oleh pihak berkuasa Korea Selatan, walaupun sudah melakukan separuh pendakian.Balai Bomba Songpa mengeluarkan rakaman kejadian pada Isnin yang memaparkan lelaki tersebut memanjat Menara Dunia Lotte setinggi 123 tingkat tanpa menggunakan sebarang alat keselamatan termasuk tali.Lelaki berusia 24 tahun itu dilaporkan hanya memakai seluar pendek sambil mendaki bangunan berkenaan selama lebih sejam ketika anggota polis dan bomba berkumpul di bawah.Setibanya di tingkat 73, pihak berkuasa memaksanya masuk ke dalam jentera penyelenggaraan dan memasuki bangunan itu, kemudian ditahan oleh polis untuk disoal siasat.Bagaimanapun polis enggan memberikan sebarang kenyataan.Akhbar Chosun Ilbo mengenal pasti lelaki itu sebagai George King-Thompson.Media British melaporkan dia pernah dipenjarakan kerana memanjat bangunan Shard di London pada 2019. -Reuters

(Akhbar Chosun Ilbo mengenal pasti lelaki itu sebagai George King-Thompsonyang pernah dipenjara/Reuters)


PM dijadual perjelas perjanjian sempadan maritim Malaysia-Indonesia hari ini

(Perdana Menteri Datuk Seri Anwar Ibrahim)

KUALA LUMPUR, 13 Jun- Perdana Menteri Datuk Seri Anwar Ibrahim akan menjelaskan mengenai perjanjian persempadanan maritim yang ditandatangani antara Malaysia dan Indonesia baru-baru ini, pada sesi Waktu Pertanyaan-Pertanyaan Menteri (MQT) persidangan Dewan Rakyat hari ini. Menurut Aturan Urusan Mesyuarat yang disiarkan laman rasmi Parlimen, Anwar menjelaskan isu itu bagi menjawab soalan Datuk Seri Takiyuddin Hassan (PN-Kota Bahru) mengenai jaminan kerajaan bahawa perjanjian berkenaan tidak akan menjejaskan hak kedaulatan dan merugikan negara khususnya kesan negatif terhadap aktiviti ekonomi maritim dalam jangka masa panjang.Perdana menteri turut dijadual menjawab soalan Datuk Seri Dr Noraini Ahmad (BN-Parit Sulong) yang ingin tahu pembaharuan dibuat kerajaan dalam pendekatan dan tatakelola undang-undang atau peraturan untuk mengekang ketirisan serta kebocoran wang awam.

Noraini juga meminta perdana menteri menyatakan sama ada kerajaan akan meneruskan pelaporan perbelanjaan dan pemantauan Belanjawan Negara.Pada sesi sama, Anwar yang juga Menteri Kewangan akan menjelaskan pelan Hala Tuju Teknologi dan Ekonomi Hidrogen (HETR) diwujudkan oleh Mesyuarat Majlis Sains Negara (NSC) yang dijangka menjana RM12.1 bilion kepada pendapatan negara menjelang 2030. Soalan yang diajukan oleh Tan Kar Hing (PH-Gopeng) itu juga meminta perdana menteri menyatakan kelebihan Malaysia dalam usaha menjadi penggerak utama ekonomi hidrogen berbanding negara-negara seperti Jepun, Korea Selatan, China, Australia dan negara ASEAN yang telah mula menceburi sektor hidrogen.Pada sesi soal jawab pula, Datuk Seri Dr Ronald Kiandee (PN-Beluran) mengemukakan soalan kepada Menteri Pertanian dan Keterjaminan Makanan mengenai kesan perubahan cuaca, ancaman bencana alam, serangan penyakit dan perosak terhadap pengeluaran bahan makanan sepanjang dua tahun lepas serta langkah mitigasi yang telah diambil untuk mengurangkan impaknya terhadap sekuriti makanan negara.Selesai sesi itu, persidangan diteruskan dengan perbahasan Laporan Tahunan dan Penyata Kewangan Suruhanjaya Hak Asasi Manusia Malaysia (SUHAKAM).Selain itu, Rang Undang-undang Lembaga Hasil Dalam Negeri Malaysia (Pindaan) 2023 dan Rang Undang-undang Pasaran Modal dan Perkhidmatan (Pindaan) 2023 turut tersenarai dalam Aturan Urusan Mesyuarat untuk bacaan kali kedua.Persidangan Dewan Rakyat yang berlangsung selama 11 hari akan berakhir Khamis ini.- BERNAMA


OPA guna pendekatan serampang dua mata - Armizan

(Armizan Mohd Ali (dua kiri) meninjau persiapan OPA di Pangkalan Udara TUDM Subang, Selangor)

SUBANG, 13 Jun- Operasi pembenihan awan (OPA) akan menggunakan pendekatan serampang dua mata iaitu memastikan empangan tadahan air terlibat mempunyai kapasiti air mencukupi serta tidak menjejaskan sektor pertanian.Menteri di Jabatan Perdana Menteri (Hal Ehwal Sabah, Sarawak dan Tugas-tugas Khas) Datuk Armizan Mohd Ali berkata, Agensi Pengurusan Bencana Negara (NADMA) dan agensi berkaitan telah mengenal pasti sekurang-kurangnya enam sungai untuk OPA.Enam sungai tersebut adalah Sungai Muda, Sungai Kedah, Sungai Melaka, Sungai Kelantan, Sungai Klang dan Sungai Similajau."Objektifnya pertama, selain memastikan empangan mempunyai kapasiti air yang kondusif mencukupi, tetapi pada masa sama salah satu objektifnya adalah untuk memastikan kita dapat membantu juga sebagai salah satu pelan mitigasi dalam menangani impak sektor pertanian."Sektor pertanian ketika ini terkesan dengan fenomena rejim cuaca monsun barat daya yang membawa keadaan panas dan kering dan menyebabkan kurangnya taburan hujan," katanya pada sidang media selepas meninjau persiapan akhir OPA memfokuskan kawasan Empangan Air Itam dan Empangan Teluk Bahang (Pulau Pinang) di Pangkalan Udara TUDM Subang di sini pada Isnin.Kejayaan OPA bergantung kepada keadaan atmosfera sesuai seperti kelembapan tinggi, kehadiran awan kumulus selain kelajuan angin lemah dan faktor itu membolehkan penghasilan hujan yang tepat di kawasan sasaran. “Kesesuaian lokasi dan ramalan keadaan atmosfera di kawasan cadangan perlu dikaji terlebih dahulu oleh MetMalaysia bagi menjamin kejayaan OPA,” katanya.Ujar Armizan, kerajaan negeri yang memerlukan bantuan bagi menjalankan operasi itu boleh mengemukakan syor kepada pihak NADMA untuk penilaian.


Selangor-Bandung tandatangan MoU Silang Budaya

(Borhan Aman Shah (kiri) dan Drs Bambang Ariyanto (kanan) memegangMoU Silang Budaya)

BANDUNG, 13 Jun- Kerajaan negeri Selangor menandatangani memorandum persefahaman (MoU) Silang Budaya di antara Dinas Pendidikan Kota Bandung melalui Sekolah Rendah Malaysia dan Sekolah Dasar Indonesia di Bandung, Indonesia dalam usaha mempromosikan seni budaya Selangor kepada masyarakat luar negara khususnya negara anggota ASEAN.Exco Kebudayaan, Borhan Aman Shah dan Kepala Bidang Pembinaan Pengembangan Sekolah Dasar Kota Bandung, Drs Bambang Ariyanto turut sama menandatangani MoU berkenaan.Menurut Borhan, MoU tersebut juga sebagai platform menonjolkan kemampuan dan kemahiran penggiat seni dan budaya Selangor kepada negara luar."Mudah-mudahan dengan MoU yang ada akan dapat kita melaksanakan memperkasakan budaya negeri Selangor dan juga di peringkat antarabangsa jadi ini usaha kita yang pertama di ASEAN."Dengan adanya MoU ini kita berharap dapat bertukar-tukar budaya antara Bandung atau Indonesia dengan Selangor. Sebenarnya kita hendak pastikan bahawa walaupun kita serumpun dalam Indonesia dan Malaysia tetapi kebanyakan budaya kita tidak sama jadi dengan MoU ini dapat menjalin hubungan yang baik diantara Selangor, Malaysia dan juga Bandung, Indonesia," katanya selepas majlis menandatangani MoU Silang Budaya di Auditorium Kreatif Kota Bandung, di sini pada Isnin.Tambah beliau, istimewanya MoU ini juga sebagai platform pertukaran pelajar atau program keluarga angkat pada masa hadapan.Sementara itu, Drs Bambang Ariyanto menjelaskan, perjanjian MoU berkenaan dapat mengeratkan hubungan di samping bekerjasama dari segi ekonomi budaya antara kedua-dua pihak."Luar biasa dan saya sangat kagum atas kekompakan (keteguhan) dari Malaysia harusnya (khususnya) kerajaan Selangor. Saya kira ini tidak berhenti di sini, lanjut mungkin kita nanti akan ke Malaysia melihat bagaimana budaya di sana," katanya dalam majlis sama di sini.Dalam majlis itu, kumpulan Cempuling dari Sekolah Kebangsaan Sungai Lang, Kuala Langat dan Muzik Asli Seri Kenchana berpeluang mengadakan persembahan di Auditorium Kreatif Kota Bandung.Selain itu, lima buah sekolah di bawah Dinas Pendidikan Kota Bandung iaitu Sekolah Dasar Negeri Antapani, Sekolah Dasar Negeri Cikutra, Sekolah Dasar Negeri Padasuka, Sekolah Dasar Negeri Guruminda dan Sekolah Dasar Negeri Cisaranten Kidul turut berpeluang mengadakan persembahan kebudayaan masing-masing.

(Majlis menandatangani MoU Silang Budaya di Auditorium KreatifKota Bandung, Indonesia)


JKDM rampas 454 kilogram dadah dalam tiga serbuan

NILAI, 12 Jun- Jabatan Kastam Diraja Malaysia (JKDM) merampas 454 kilogram dadah bernilai hampir RM70 juta dalam tiga serbuan di Pelabuhan Klang, Selangor dan Kompleks Kargo Udara Lapangan Terbang Antarabangsa Kuala Lumpur (KLIA), Sepang, awal bulan ini.Ketua Pengarah Kastam, Datuk Zazuli Johan berkata lebih 300 kilogram kokain dirampas di Pelabuhan Klang pada Selasa lalu selepas memeriksa sebuah kontena.Siasatan awal mendapati kontena dari sebuah negara di Amerika Selatan itu dalam proses transit dan dipercayai untuk dihantar ke sebuah negara di Asia Selatan.Manakala 126.5 kilogram ketamin ditemukan dalam 15 kotak yang disita di Kompleks Kargo Udara KLIA, pada hari sama.Sementara pada 4 Jun lalu, 25.3 kilogram ketamin yang disorokkan di bahagian belakang dinding sebuah kontena sejuk beku membawa makanan laut; dirampas.Kontena tersebut disita selepas tiba dari sebuah negara Asia Selatan. Susulan itu, dua lelaki tempatan ditahan bagi membantu siasatan."Kita menyeru orang awam memberikan kerjasama kepada JKDM dan PDRM menyalurkan maklumat berkaitan dengan sebarang penyeludupan dadah."Dan juga barang-barang lain seperti rokok, minuman keras, mercun, dengan menghubungi talian bebas tol kastam, 1-800-88-8855 atau pejabat kastam yang berdekatan," kata Zazuli.

(Ketua Pengarah Kastam, Datuk Zazuli Johan)

Beliau berkata demikian pada sidang media di Cawangan Narkotik Ibu Pejabat, Nilai, di sini.


COVID-19: RM2.556 juta bantuan khas mudarat vaksin disalur setakat 31 Mei

KUALA LUMPUR, 12 Jun- Sejumlah RM2.556 juta telah disalurkan kepada penerima Bantuan Khas Kewangan Kesan Mudarat Vaksin COVID-19, setakat 31 Mei lalu. Timbalan Menteri Kesihatan, Lukanisman Awang Sauni berkata, daripada 319 permohonan yang diterima, 150 daripadanya telah diluluskan."Bantuan Khas Kewangan Kesan Mudarat Vaksin COVID-19 layak diterima oleh pemohon yang merupakan penerima vaksin COVID-19...yang mempunyai kesan advers susulan imunisasi atau AEFI yang serius atau hilang upaya kekal serta waris penerima vaksin yang meninggal dunia," katanya.

(Timbalan Menteri Kesihatan, Lukanisman Awang Sauni)

Beliau menyatakan demikian ketika menggulung perbahasan Kertas Putih Pengurusan Perolehan Vaksin COVID-19 di Parlimen, di sini hari ini.Lukanisman memaklumkan, sehingga 30 April lalu, Bahagian Regulatori Farmasi Negara (NPRA) telah menerima26,717 laporan AEFI melalui Sistem Pelaporan NPRA.Daripada jumlah itu, hanya tujuh peratus melibatkan kesan advers yang serius manakala majoriti iaitu 93 peratus lagi mengalami kesan advers ringan.

8.5 juta dos vaksin COVID-19 pelbagai jenama telah luputKetika menjawab perbahasan berhubung bilangan dos vaksin COVID-19 yang telah luput dan prosedur pelupusannya.Lukanisman memberitahu terdapat 8.5 juta dos vaksin pelbagai jenama telah luput di fasiliti Kememnterian Kesihatan (KKM) dan gudang simpanan vaksin COVID-19, setakat 1 Jun lalu."Proses pelupusan dan pelaporan vaksin dalam simpanan dilaksanakan mengikut tatacara pengurusan aset dan tatacara pengurusan stor yang berkuat kuasa. "Pemantauan status pelupusan juga dilaksanakan secara berkala," katanya.Sementara itu, sebagai usaha mengurangkan lebihan vaksin COVID-19, KKM telah membuat tawaran kepada negara-negara luar. Sejumlah 1.9 juta dos vaksin pelbagai jenama disumbangkan kepada negara seperti Bangladesh, Myanmar, Laos dan Bosnia Herzegovina.


Perak sedia bincang permohonan pembelian air terawat dengan Pulau Pinang- MB

IPOH, 12 Jun - Menteri Besar Perak Datuk Seri Saarani Mohamad mengesahkan menerima permohonan daripada Pulau Pinang untuk membeli air terawat bagi kegunaan rakyat di negeri tersebut. Saarani berkata surat permohonan mengadakan perbincangan dengan kerajaan Pulau Pinang bagi pembelian air terawat daripada Lembaga Air Perak (LAP) diterima kira-kira dua bulan lalu.Menurutnya ketika ini LAP telah menjual air terawat berdasarkan meter padu air kepada pengguna di sekitar kawasan Nibong Tebal yang terletak bersebelahan dengan Parit Buntar."Kita bersedia mengadakan perbincangan dengan mereka (kerajaan Pulau Pinang). Jika sebelum ini mereka minta untuk membeli air mentah daripada negeri ini tetapi kita tidak dapat memenuhi permintaan tersebut."Bagaimanapun, penjualan air terawat itu tertakluk kepada kita cukup atau tidak untuk kegunaan rakyat di negeri ini (sebelum membuat keputusan untuk penjualan air terawat)," katanya.Saarani berkata demikian pada sidang media selepas Program Mesra Hari Bertemu Pelanggan di Stadium Indera Mulia di sini hari ini.Beliau diminta mengulas kenyataan Ahli Parlimen Jelutong RSN Rayer yang meminta Perdana Menteri Datuk Seri Anwar Ibrahim, campur tangan bagi membolehkan rundingan dibuat supaya Pulau Pinang memperoleh bekalan air mentah dari Perak khususnya menerusi Sungai Perak.

Pada Rabu lalu, Rayer ketika berbahas pada sesi penerangan menteri berkenaan fenomena cuaca panas luar biasa yang melanda negara di Dewan Rakyat menegaskan satu sesi libat urus antara Kerajaan Persekutuan, Perak serta Pulau Pinang wajar dimulakan.Saarani pada Mac tahun lalu menegaskan, keputusan tidak membekalkan air ke Pulau Pinang itu turut mengambil kira beberapa kajian berhubung impak pengaliran keluar air dari Sungai Perak terhadap prestasi empangan jana kuasa elektrik serta kegunaan sektor perkilangan. - BERNAMA


Artis Grafiti lukis mural di runtuhan rumah

GAZA, 12 Jun-Seorang pelukis grafiti Hussein Abu Sadeq, menjadikan rumah yang musnah dalam serangan peluru berpandu pada pertempuran Mei lalu sebagai tempat mengekspresikan lukisan muralnya.Menurut Hussein, mural tersebut merupakan simbol harapan perjuangan masyarakat Palestin bagi menentang kekejaman rejim Israel."Daripada penderitaan, kesakitan, dan pengepungan, kami memperoleh harapan, seni, dan kemenangan"."Kami melukis di tapak-tapak runtuhan rumah sebagai sebagai mesej melalui warna dan berus lukisan", katanya.Beberapa lukisan di dinding-dinding runtuhan memperlihatkan beberapa lukisan seperti seorang wanita memeluk anaknya, manakala di dinding lain pula memperlihatkan lukisan seorang kanak- kanak lelaki berlinangan air mata.Timbunan-timbunan runtuhan dilihat masih mengelilingi rumah-rumah di bandar Deir al-Balah.Sebahagian daripada peluru berpandu Israel yang meletup diletakkan di atas meja untuk dijadikan pameran.Pada bulan Mei, Israel melancarkan serangan memburu kumpulan pejuang Palestin yang didakwa merancang serangan di Israel. Sebagai tindak balas, kumpulan pejuang yang disokong Iran menembak lebih daripada 1,000 roket dan menyebabkan rakyat Israel melarikan diri ke kawasan perlindungan.-REUTERS

(Pelukis grafiti Hussein Abu Sadeq, FOTO REUTERS)


I-BEC UNIMAS diminta kongsi hasil penyelidikan

KOTA SAMARAHAN, 12 Jun - Institut Biodiversiti dan Pemuliharaan Alam Sekitar Universiti Malaysia Sarawak (I-BEC UNIMAS) diminta berkongsi hasil penyelidikan mereka dengan institut biodiversiti universiti-universiti lain di negara ini. Tindakan itu bagi membolehkan penyelidikan mengenai biodiversiti dilakukan secara bersepadu seterusnya melahirkan perkara-perkara yang memberi impak besar kepada pendidikan negara. Menteri Pendidikan Tinggi, Datuk Seri Mohamed Khaled Nordin berkata, UNIMAS mempunyai kekuatan dalam bidang biodiversiti berikutan keluasan negeri Sarawak serta potensi besarnya."Jadi mungkin pihak UNIMAS boleh main peranan untuk terajui dan mengetuai institut-institut biodiversiti yang banyak diwujudkan di universiti-universiti lain. Dan perkara ini nanti pihak kementerian akan kaji dan menentukan apa hala tuju dalam soal ini," Khaled bercakap kepada pemberita dalam sidang media selepas lawatan kerja ke UNIMAS, di sini.

Jelas Khaled, semua universiti di Malaysia merupakan satu pasukan yang menyumbang kepada kemajuan dan kejayaan negara, walaupun bergerak dalam institusi masing-masing.Sementara itu, mengulas penggunaan ChatGPT, Khaled memberitahu penggunaannya dalam sesi pembelajaran bagi Institusi Pengajian Tinggi (IPT) negara ini perlu mengikut garis panduan ditetapkan. Pengguna perlu tahu had masing-masing sebelum menggunakannya."Soalnya dalam keadaan apa boleh pakai dan keadaan apa yang tidak boleh pakai, kita tidak tolak sebab dia memang akan jadi kebiasaan, di sesetengah negara langsung tidak boleh pakai,"katanya.


MRANTI Park, pelengkap kemudahan inovasi 5G

BUKIT JALIL, 12 Jun- Pusat Pengalaman 5G MRANTI (MRANTI Park) yang dilancarkan di Taman MRANTI, di sini, diyakini dapat melengkapkan bilangan kemudahan inovasi 5G yang semakin meningkat di negara ini.Menteri Sains, Teknologi dan Inovasi, Chang Lih Kang berkata MRANTI Park menawarkan infrastruktur, kemudahan dan perkhidmatan yang lengkap untuk menyokong pengkomersilan teknologi 5G baharu; merentasi kitaran hayat pembangunan inovasi.Ini termasuk akses kepada peralatan canggih, kemudahan dan sumber pengkomputeran berkelajuan tinggi, serta akses kepada sokongan daripada pakar industri. "Taman berkeluasan 686 ekar 5G MRANTI merupakan lokasi hab dengan inovasi yang ideal, dengan beberapa makmal, yang kesemuanya dalam litar pusat bandar."Menerusi kerjasama dan di Pusat Pengalaman 5G MRANTI ini; universiti, penyelidik dan pakar industri kini mempunyai platform untuk membincangkan perkara dalam penyelidikan gunaan 5G."Dengan membenarkan pembelajaran melalui projek dan tugasan ini, kami memperdalam kemahiran dan pengalaman pelajar dan pengamal kami," katanya pada majlis pelancaran di sini, hari ini.

(Menteri Sains, Teknologi dan Inovasi, Chang Lih Kang)

MRANTI dijangka dapat menjadi nukleus untuk pembangunan dan penggunaan aplikasi kemasyarakatan serta sektoral transformatif yang meluas, menggunakan teknologi generasi masa depan.


Banjir di Gelang Patah, 13 penduduk dipindahkan

GELANG PATAH, 12 Jun - Kira-kira 13 penduduk Kampung Baru Muafakat, di sini terpaksa dipindahkan ke Pusat Pemindahan Sementara (PPS), Dewan Gelang Patah selepas kediaman mereka dilanda banjir kilat.Mereka dipindahkan pukul 12.12 tengah hari tadi apabila air naik hampir satu meter, susulan hujan lebat.Komander Operasi, Penolong Kanan Penguasa Bomba, Mohd Khairi Zainddin berkata, penduduk terjejas banjir terdiri daripada sembilan wanita, seorang lelaki Orang Kurang Upaya (OKU) dan tiga bayi.Pemantauan dipergiat bagi memastikan tiada insiden lain.

(Pasukan Bomba dan Penyelamat sedang menyelamatkandan memindahkan penduduk terjejas banjir)

Tiada kemalangan jiwa dan kecederaan dilaporkan setakat ini.


Tiada pengurangan subsidi haji & elektrik untuk golongan kaya - PM

KUALA LUMPUR, 12 Jun- Kerajaan tidak akan berganjak daripada pendirian tidak mengurangkan subsidi haji dan elektrik untuk golongan kaya dan berpendapatan tinggi atau kumpulan isi rumah T20.Perdana Menteri, Datuk Seri Anwar Ibrahim berkata sekurang-kurangnya 40 peratus daripada subsidi yang disalurkan kerajaan kepada orang miskin turut dinikmati oleh golongan kaya.Jelasnya, subsidi kos mengerjakan haji dan tarif elektrik yang dimanfaatkan golongan itu dianggap tidak lagi munasabah untuk diteruskan.Ia berbeza dengan cadangan kerajaan terdahulu yang mahu menaikkan kadar atau tarif elektrik untuk semua golongan rakyat."Maknanya, prinsip inilah akan diguna pakai apabila disebut penyusunan semula atau rasionalisasi subsidi. Jadi tidak boleh permainkan isu ini kerana seperti mana kita lakukan untuk Tabung Haji dan juga elektrik. Prinsip sama akan diguna pakai," katanya selepas mempengerusikan Mesyuarat Majlis Tindakan Ekonomi Negara (MTEN) di Putrajaya.Selain itu, langkah mengekalkan subsidi itu juga menjadi sebahagian daripada penstruskturan semula ekonomi dan naratif ekonomi Madani yang bakal dilancarkan kerajaan Ogos ini.Mengenai hala tuju peralihan tenaga, perkara itu juga akan diteliti dan akan dibentangkan sebelum pengenalan sesuatu program atau dasar peralihan tenaga yang menjadi sesuatu keutamaan kerajaan pada masa kini.Sebelum ini, kerajaan mengumumkan tiada lagi subsidi penuh tarif elektrik kepada golongan T20 dan syarikat besar yang menggunakan tenaga elektrik pada tahap tinggi dengan pengecualan kepada rakyat berpendapatan rendah.


Garis panduan anjur pelbagai acara dikeluarkan kepada pengusaha hotel

BATU PAHAT, 12 Jun - Satu garis panduan berhubung penganjuran pelbagai acara yang mematuhi syarat akan diserahkan kepada pengusaha hotel dan rumah inap desa di Johor.Exco Hal Ehwal Agama Islam Johor, Mohd Fared Mohd Khaled berkata, ia bagi menghalang sebarang acara yang melanggar syariat dianjurkan di negeri itu.Katanya, tindakan diambil susulan wujud pelbagai cubaan menganjurkan pelbagai acara tidak bermoral di Johor."Kita juga selepas ini akan jumpa pengusaha-pengusaha pusat pelancongan dan juga rumah rumah kediaman hotel untuk berikan garis panduan tentang apa yang boleh dan tidak boleh di negeri Johor..ya..menghalang dan mencegah," kata Mohd Fared, di sini.

Beliau memaklumkan, acara tidak bermoral yang dijangka akan diadakan pada 20 Jun itu berjaya dihalang hasil komitmen pelbagai pihak.


Mesin ATM pertama di bangunan penginapan jemaah Malaysia

MAKKAH, 12 Jun- Lembaga Tabung Haji (TH) mencatat sejarah baharu apabila berjaya menyediakan perkhidmatan mesin pengeluaran wang automatik, ATM pertama di bangunan penginapan jemaah haji, di sini.Mesin yang disediakan di bangunan Abraj Al Janadriyah di zon A itu dijangka mampu memberi kemudahan kepada kira-kira 8,000 jemaah.Ketua Rombongan Haji, Datuk Seri Syed Saleh Syed Abdul Rahman berkata inisiatif itu berjaya dijalankan dengan kerjasama bank Al-inma dan pengurusan bangunan Abraj Al Janadriyah.Pihak bank juga akan memastikan kualiti perkhidmatan mesin tersebut tidak menghadapi gangguan atau tergendala."Yang penting apabila wang berkurang, pihak bank akan menambah jumlah wang dalam mesin. Harap perkhidmatan bank Al-inma dapat berterusan dan tidak ada perkhidmatan terhenti," katanya.

(Datuk Seri Syed Saleh Syed Abdul Rahman)

Beliau ditemui semasa pelancaran mesin ATM di lobi Abraj Al Janadriyah, di sini.Ia merupakan mesin pertama seumpananya di bangunan maktab milik Tabung Haji.Rata-rata jemaah haji menyambut baik usaha TH, berikutan sebelum ini perlu berjalan lebih 750 meter untuk melakukan transaksi atau pengeluaran wang daripada ATM."Kami yang duduk di hotel ini terpaksa ke bangunan safwah untuk pengeluaran wang…sekarang alhamdulillah," kata Ahmad Nizam Saupi."Alhamdullillah…sekarang kami tidak lagi perlu jalan jauh, lebih mudahlah untuk para jemaah keluarkan duit," menurut Harlina Mat Jusoh."Semua rakan pun bersyukur dengan adanya mesin ATM yang dekat dengan penginapan jemaah kita," jelas Mohd Tasrib Mar Pongi.


Naratif ekonomi Madani bakal dilancar menjelang Ogos

PUTRAJAYA, 12 Jun- Kerajaan akan melancarkan naratif ekonomi madani menjelang Ogos ini.

Perdana Menteri, Datuk Seri Anwar Ibrahim berkata, naratif tersebut akan mengandungi panduan jelas dan menetapkan hala tuju yang akan memudahkan tindakan pelaksanaan oleh kementerian dan jabatan berkaitan.

(Perdana Menteri ketika sidang media selepas mempengerusikan mesyuarat Majlis Tindakan Ekonomi Negara (MTEN) di Bangunan Perdana Putra/BERNAMA)

“Prinsip-prinsis ekonomi kita cerakin ringkas dalam buku Madani tetapi Kementerian Ekonomi dan kementerian terlibat serta sektor swasta bila ada proses libat urus (akan) menentukan beberapa dasar seperti soal guna tenaga dan keutamaan pelaburan dan soal ekonomi hijau dan lain-lain."Jadi kita akan tumpukan bidang-bidang yang dirasakan perlu, difaham, naratif ini akan kerangka besar umum dan disusuli dengan beberapa tiang nadi ekonomi yang dijelaskan secara berperingkat", katanya.Bercakap dalam sidang media selepas mesyuarat Majlis Tindakan Ekonomi Negara (MTEN), jelas Datuk Seri Anwar, ahli mesyuarat turut diberi taklimat berkenaan keadaan ekonomi semasa negara dan global oleh Bank Negara Malaysia.Mesyuarat turut memutuskan untuk meneliti dan membentangkan mengenai pelan Hala Tuju Peralihan Tenaga yang dijadual dilaksanakan secara dua fasa pada Jun dan Ogos ini.


Tunku Puteri Johor rasmi JSCF 2023

JOHOR BAHRU, 12 Jun - Tunku Puteri Johor, Tunku Tun Aminah Maimunah Iskandariah Sultan Ibrahim berkenan berangkat merasmikan Johor Smart City Forum (JSCF) 2023 di Pusat Konvensyen Antarabangsa Persada Johor Bahru.Forum berkenaan diadakan bagi mempromosi agenda Bandar Pintar Johor menjelang 2030 serta meningkatkan kesedaran terhadap perbandaran pintar selaras dengan visi Johor Maju 2030. Pelbagai program diadakan sepanjang tiga hari program itu berlangsung, termasuk Majlis Pelancaran Blueprint Bandar Pintar Johor 2030, Pelan Tindakan Bandar Pintar Pengerang 2030 dan sesi penyampaian Inisiatif Pihak Berkuasa Tempatan Pintar (PBT).

(Tunku Tun Aminah Maimunah Iskandariah Sultan Ibrahim)

Seramai 78 pakar dari seluruh negara yang melibatkan industri berkaitan akan mengadakan lebih 25 sesi forum yang mengupas idea-idea baharu bandar pintar untuk pelaksanaannya di Johor.Hadir sama Menteri Besar Johor, Datuk Onn Hafiz Ghazi, Setiausaha Kerajaan Negeri, Tan Sri Dr Azmi Rohani serta Exco Perumahan dan Kerajaan Tempatan negeri Datuk Mohd Jafni Md Shukor.


PM ucap takziah pemergian Mother Mangalam

KUALA LUMPUR, 12 Jun- Perdana Menteri, Datuk Seri Anwar Ibrahim hari ini mengucapkan takziah kepada keluarga mendiang Presiden Seumur Hidup Pure Life Society, Datin Dr Mother A. Mangalam yang meninggal dunia, Sabtu lepas.Menerusi ciapan di Twitternya, Anwar berkata rakyat Malaysia pasti akan mengenang budi dan jasa baik beliau terutamanya dalam soal kemanusiaan.Menurut laporan media, Mother Mangalam meninggal dunia pada usia 97 tahun selepas mendapatkan rawatan di Hospital Assunta, Petaling Jaya.Dilahirkan di Singapura pada 1926, Mother Mangalam yang mendapat julukan sebagai ‘Mother Teresa of Malaysia’ berhijrah ke Kuala Lumpur pada 1948 dan bekerja sebagai guru sebelum menyertai badan bukan kerajaan itu setahun kemudian.


KUALA LUMPUR, 12 Jun- Lembaga Tabung Haji (TH) menasihati para pendepositnya agar sentiasa berhati-hati dan tidak mudah percaya dengan tawaran pelaburan menjanjikan pulangan wang tunai lumayan. TH melalui satu kenyataan memaklumkan, ada pihak tidak bertanggungjawab telah menyamar dan menggunakan nama serta logo TH untuk menawarkan skim pelaburan di platform Telegram. Pihak tidak bertanggungjawab itu turut menubuhkan ‘Group Chat’ (Tabung Haji & Pelaburan) di platform berkenaan untuk melakukan kegiatan pelaburan dengan menjanjikan keuntungan yang tidak munasabah. "Pihak TH sentiasa komited dalam memberi peringatan dan maklumat berkaitan perkara ini kepada para pendeposit di platform-platform komunikasi rasmi TH. "TH menasihatkan supaya pendeposit mahupun orang ramai agar tidak percaya dengan tawaran daripada pihak ketiga," menurut kenyataan itu.

(Menyamar sebagai TH, tawar pelaburan lumayan/Foto file)


Kumulatif kes demam denggi meningkat 158 peratus

KUALA LUMPUR, 12 Jun- Jumlah kumulatif kes demam denggi dari Januari hingga 3 Jun meningkat sebanyak 158 peratus dengan 48,712 kes dilaporkan berbanding 18,883 kes bagi tempoh sama tahun lepas.Ketua Pengarah Kesihatan Datuk Dr Muhammad Radzi Abu Hassan berkata dalam tempoh itu juga, sejumlah 34 kematian akibat komplikasi demam denggi dicatatkan berbanding 12 kematian pada 2022.Pada Minggu Epidemiologi ke-22 (28 Mei hingga 3 Jun), beliau berkata jumlah kes demam denggi adalah sebanyak 2,455 kes berbanding 2,638 kes pada minggu sebelumnya iaitu penurunan sebanyak 183 kes.“Tiga kematian akibat komplikasi demam denggi dilaporkan pada Minggu Epidemiologi ke-22 (ME22) tahun ini,” katanya dalam kenyataan mengenai situasi semasa demam denggi hari ini.Mengenai bilangan lokaliti hotspot pada ME22, beliau berkata ia menunjukkan peningkatan dengan 82 lokaliti hotspot dikesan berbanding 72 pada minggu sebelumnya.“Sebanyak 62 lokaliti berada di Selangor, sembilan lokaliti di Pulau Pinang, lima lokaliti di Kuala Lumpur dan Putrajaya, empat lokaliti di Sabah serta masing-masing satu lokaliti di Kedah dan Perak,” katanya.

Bagi survelan chikungunya pula, Dr Muhammad Radzi berkata sebanyak satu kes di Selangor telah direkodkan pada ME22 menjadikan jumlah kumulatif kes chikungunya adalah 135 kes sehingga kini.“Bagi survelan zika, sebanyak 1,163 sampel darah dan 57 sampel urin telah dijalankan saringan zika dan hasil kesemuanya adalah negatif,” katanya.Sementara itu, beliau berkata analisis kematian akibat komplikasi denggi bagi 2020 hingga 2022 menunjukkan sebahagian besar pesakit mengalami penyakit kronik seperti darah tinggi atau hipertensi dengan 27 peratus kes dilaporkan, kencing manis atau diabetes (23 peratus) dan obesiti (23 peratus).“Hiperlipidemia (lapan peratus), penyakit jantung (tujuh peratus) dan penyakit buah pinggang (enam peratus). Ini menunjukkan pesakit denggi dengan penyakit kronik lebih cenderung kepada komplikasi serius dan kematian,” katanya.Beliau berkata gejala awal demam denggi seperti demam tinggi secara mengejut disertai sakit belakang mata, sakit kepala, sakit sendi atau otot dan pening tidak boleh dipandang ringan terutama mereka yang menghidap penyakit kronik.Selain itu, beliau menasihatkan orang ramai supaya memastikan tiada bekas berpotensi pembiakan nyamuk Aedes di dalam dan luar rumah.- BERNAMA


Sekolah K9 diperluaskan, ditambah - KPM

KUALA LUMPUR, 12 Jun- Pelaksanaan Sekolah Model Khas Komprehensif 9 (K9) diperluas dan ditambah jumlahnya daripada 12 buah sekolah sedia ada kepada 17 buah sekolah.Timbalan Menteri Pendidikan (KPM), Lim Hui Ying berkata model K9 diwujudkan bagi menangani masalah keciciran pelajar terutamanya di kawasan pedalaman.Jelasnya, ketika ini KPM juga sedang melaksanakan projek rintis Sekolah Model Khas Komprehensif 11 (K11) di dua lokasi di Pahang dan Sarawak bagi memastikan murid kekal dalam pengajian sehingga ke tingkatan 5 ."KPM juga memperluaskan konsep K9 kepada sekolah komprensif K11. Ini satu inisiatif memberikan akses pendidikan yang lebih menyeluruh daripada peringkat rendah hingga peringkat menengah sehingga 11 tahun. Daripada tahun 1 hingga tingkatan 5. Konsep K11 juga dilihat mampu mengurangkan kadar transisi murid daripada tingkatan 3 ke tingkatan 4. Atau transisi daripada peringkat menengah rendah ke menengah atas. K11 juga akan menjadi inisiatif KPM memastikan kawasan dikenal pasti dapat menamatkan pengajian 11 tahun," katanya ketika menjawab soalan dikemukakan Ahli Parlimen Parit, Muhammad Ismi Mat Taib berhubung langkah KPM membantu pelajar sekolah rendah dan menengah yang telah tercicir pengajian disebabkan masalah kemiskinan.Jelasnya, selain pelaksanaan K9 dan K11, KPM turut menyediakan 18 jenis bantuan persekolahan bagi tahun ini.Ia meliputi 13 bantuan khusus dan lima jenis bantuan umum bagi menarik minat pelajar meneruskan pengajian di peringkat sekolah rendah dan menengah.  Menerusi model K9, pelajar akan menghabiskan masa sembilan tahun di sekolah sama bagi mengikuti pembelajaran bermula tahun satu hingga tingkatan tiga.Manakala, K11 akan memberi peluang pelajar mendapatkan pendidikan dari tahun 1 sehingga tingkatan lima.


Lawatan pertama KSU baharu ke RTM

(Ketua Setiausaha (KSU) Kementerian Komunikasi dan Digital (KKD), Datuk Mohamad Fauzi Md Isa)

ANGKASAPURI, 12 Jun- Ketua Setiausaha (KSU) Kementerian Komunikasi dan Digital (KKD), Datuk Mohamad Fauzi Md Isa membuat lawatan pertama ke RTM selepas dilantik sebagai KSU.Beliau tiba di Angkasapuri Kota Media pada pukul 9.00 pagi dan disambut pengurusan tertinggi Jabatan Penyiaran sebelum menandatangani buku lawatan rasmi.Mohamad Fauzi kemudiannya menghadiri sesi taklimat di Bilik Mesyuarat Perdana Wisma Berita bersama Ketua Pengarah Penyiaran, Suhaimi Sulaiman dan pihak pengurusan tertinggi Radio Televisyen Malaysia (RTM).Sejurus selepas pertemuan tertutup tersebut, beliau mengambil kesempatan melawat Wisma Berita dan "mencuba bakat" sebagai penyampai berita. Beliau juga melawat Wisma Radio dan Pusat Siaran Antarabangsa (IBC) untuk melihat sendiri cara pengoperasian penyiaran.Pelantikan Mohamad Fauzi sebagai KSU KKD berkuat kuasa mulai 3 Mei lalu.

(Mohamad Fauzi kemudiannya menghadiri sesi taklimat di Bilik Mesyuarat Perdana Wisma Berita bersama Ketua Pengarah Penyiaran, Suhaimi Sulaiman dan pihak pengurusan tertinggi RTM)


KBS belum rancang naik taraf dua stadium di Klang

KUALA LUMPUR, 12 Jun- Kementerian Belia dan Sukan (KBS) belum mempunyai sebarang perancangan untuk menaik taraf dua stadium di Klang iaitu Padang Sultan Sulaiman Kota Raja dan Stadium Pandamaran.Ini memandangkan kedua-dua lokasi kemudahan sukan berkenaan bukan bawah seliaan KBS.Timbalan Menteri Belia dan Sukan, Adam Adli Abdul Halim berkata, urusan penyelenggaraan bagi kedua dua kemudahan sukan tersebut berada bawah tanggungan Pihak Pengurusan Kerajaan Tempatan atau Pihak Kerajaan Negeri.

(Timbalan Menteri Belia dan Sukan, Adam Adli Abdul Halim)

"Pada masa ini KBS belum mempunyai perancangan untuk manaik taraf  kedua-kedua kemudahan sukan ini dan sedang memberikan keutamman untuk menaik taraf kemudahan sedia ada bawah KBS."Namun begitu ahli Yang Berhormat boleh membuat permohonan melalui Jabatan Belia dan Sukan Negeri Selangor untuk dipertimbangkan oleh pihak KBS tertakluk kepada peruntukan sedia.

Bagi tujuan ini kaedah permohonan bina baru yang telah pun diperjelasakan semasa sesi libat urus KBS pada 8 Jun 2023 yang lalu", katanya dalam sesi soal jawab di Dewan Rakyat.


Industri sukan, filem pupuk perpaduan generasi muda

KUALA LUMPUR, 12 Jun- Industri sukan dan filem dilihat medium yang berupaya memupuk perpaduan dalam kalangan generasi muda.Menteri Perpaduan Negara, Datuk Aaron Ago Dagang menjelaskan penglibatan legenda dan atlet baharu yang terdiri daripada pelbagai kaum membawa mesej perjuangan mengharumkan nama negara dalam temasya sukan.Tambahnya, selain sukan, industri perfileman juga mampu membantu memupuk perpaduan menerusi penerbitan filem berunsurkan kenegaraan dan patriotisme."Kita panggil mereka legenda ini sebagai ikon perpaduan. Baru-baru ini kita adakan pameran ikon perpaduan agar legenda ini dapat dipanjangkan kepada generasi baru. Selalu kita adakan muzium untuk legenda sukan atau jika sudah tiada, kita adakan memorial kepada mereka yang menjadi legenda ini. Kita tengok penerjun negara, Datuk Pandelela Rinong, kita menjadikan beliau ikon di kementerian ini," katanya ketika menjawab soalan tambahan Ahli Parlimen Sri Gading, Aminolhuda Hassan berhubung keupayaan industri sukan dan filem memupuk perpaduan dalam kalangan rakyat di sini.


Orang awam dipelawa beri input pertumbuhan ekonomi

KUALA LUMPUR, 12 Jun- Orang awam dipelawa memberikan pandangan dan input berhubung langkah-langkah bagi mengembangkan ekonomi negara.

Pada masa sama, memainkan peranan aktif untuk membentuk landskap ekonomi Malaysia.Sebarang pandangan mengenai pelbagai topik seperti ekonomi, subsidi dan perlindungan sosial boleh dikemukakan melalui saluran maklum balas dalam talian, 'Suarakan Pendapat Anda' di laman web Kementerian Kewangan.Kementerian itu menerusi kenyataan memaklumkan, pandangan yang dikongsi akan menjadi panduan penting bagi kerajaan dalam merangka dasar dan keutamaan untuk memacu pertumbuhan ekonomi negara.Perkara itu akan dihuraikan dengan lebih lanjut dalam Pelan Induk Perindustrian, Kajian Separuh Penggal Rancangan Malaysia Ke-12 dan Belanjawan 2024 yang akan dibentangkan pada Ogos, September dan Oktober ini.


Pemilikan PPR Machang, melalui kaedah RTO - KPKT

KUALA LUMPUR, 12 Jun- Kementerian Pembangunan Kerajaan Tempatan (KPKT) sentiasa prihatin akan kelewatan pengisian kediaman oleh pemohon terutama melibatkan projek Program Perumahan Rakyat (PPR). Timbalan Menterinya, Akmal Nasrullah Mohd Nasir berkata kelewatan khususnya di PPR Machang di Kelantan berpunca daripada kekangan pihak kerajaan negeri untuk menguruskan projek tersebut serta peruntukan kewangan yang terhad.Beliau berkata pada awalnya pelaksanaan projek PPR Machang dan kos pembangunan dibawah tanggungan kerajaan Persekutuan dan selebihnya akan diuruskan kerajaan negeri terutama dalam aspek pengurusan dan pengisian kediaman tersebut.Melihat kepada masalah tersebut, KPKT juga telah mengangkat kertas Memorandum Jemaah Menteri (MJM) bagi mencadangkan melantik Syarikat Perumahan Negara Berhad (SPNB) sebagai ejen jualan PPR termasuk PPR Machang.Cadangan tersebut telah dipersetujui, namun proses penjualan unit PPR tersebut tidak dapat diteruskan atas faktor terdapat isu tanah yang masih belum selesai sepenuhnya."Justeru, mengambil kira kemaslahatan rakyat secara keseluruhan, KPKT mengambil penetapan dan meluluskan dasar baharu yang mana pada 3 Januari 2023, PPR Machang akan ditawarkan pemilikan melalui kaedah 'Rent To Own' (RTO) dan diuruskan oleh PR1MA Facilities Management Sdn. Bhd (PFMSB) iaitu anak syarikat Perbadanan PR1MA malaysia (PR1MA). PFMSB melaksanakan tanggungjawab sebagai ejen pengurusan dan penyelenggaraan. Penyerahan surat tawaran dan kunci kepada 140 penerima telah disempurnakan pada 19 Mac 2023. Kemasukan awal fasa pertama telah bermula pada 1 April 2023 manakala fasa kedua bagi 278 unit pula dijangka akan dibuat pada bulan Ogos 2023," katanya ketika menjawab pertanyaan yang dikemukakan wakil Machang,  Wan Ahmad Fayhsal Wan Ahmad Kamal di Dewan Rakyat di sini.Beliau turut memaklumkan projek PPR Machang, Kelantan telah siap dibina pada 13 November 2019 yang merangkumi 418 unit rumah pangsa lima tingkat dengan kos pembinaan sebanyak RM75 juta.Manakala bagi projek yang sakit, Akmal memberitahu Kelantan turut merekodkan projek sakit dan terbengkalai paling tinggi berbanding negeri lain iaitu 43 projek daripada 86 projek keseluruhan.


Persiapan sambutan TMM 2024 capai 70%

AYER KEROH, 12 Jun- Persiapan menyambut Tahun Melawat Melaka 2024 (TMM 2024) telah mencapai kemajuan 70%.Timbalan Exco Pelancongan, Warisan, Seni dan Budaya, Datuk Zaidi Attan berkata, pelbagai program dan produk baharu akan diketengahkan pada TMM 2024 nanti.Antaranya Pesta Gendang, Pesta Memancing dan Pelancaran Tahun Melawat Melaka.“Kita ada persediaan dari Januari sampai ke Disember yang terangkum lebih kurang tiga acara utama pada setiap bulan dan acara ini ada yang bersifat mingguan dan berkala."Tujuan dan maksudnya memastikan sasaran kita 18.7 juta pelancong akan dapat kita tarik menjelang Tahun Melawat Melaka tahun hadapan." kata Zaidi kepada pemberita selepas Majlis 3rd Asean Tourism Crisis Communications Forum di sini.

(Datuk Zaidi berkata persiapan sambutan TMM 2024 capai 70%)


Kenderaan muatan berat lebih had, antara punca jalan persekutuan kerap rosak

KUALA LUMPUR, 12 Jun- Kenderaan muatan berat melebihi had menjadi antara punca  jalan persekutuan di negara ini kerap rosak dan berlubang.

Timbalan Menteri Kerja Raya Datuk Seri Abdul Rahman Mohamad berkata tindakan itu juga mengakibatkan daya tahan jalan terkesan meskipun pelbagai inovasi telah digunakan termasuk dari segi turapan bagi memastikan ketahanan permukaan jalan.

(Timbalan Menteri Kerja Raya Datuk Seri Abdul Rahman Mohamad)

"Kawasan berlubang disebabkan kenderaan berat melalui kawasan tersebut yang terpaksa, yang kawasan itu kita telah kenal pasti bahawa kawasan itu 'basement' telah tidak kuat dan dalam jangka masa pendek sahaja jalan berlubang (potholes) akan merebak kembali menjadi lebih besar", katanya dalam sesi Dewan Rakyat.Beliau menjawab pertanyaan Ahli Parlimen Gua Musang, Mohd Azizi Abu Naim.Sehingga April 2023  sebanyak 2,138 bilangan jalan berlubang (potholes) ditampal berdasarkan laporan tampalan lubang di Jalan Persekutuan Semenanjung Malaysia.


Pencapaian Perkhidmatan Subfertiliti LPPKN setanding swasta

(Bagi tempoh 1979 hingga April 2023, Perkhidmatan Subfertiliti LPPKN merekod 40,576 kes baharu dan 262,657 kes ulangan)

KUALA LUMPUR, 12 Jun- Sebanyak 22% daripada 27,216 klien berjaya mencapai kehamilan menerusi Perkhidmatan Subfertiliti Lembaga Penduduk dan Pembangunan Keluarga Negara (LPPKN).Timbalan Menteri Pembangunan Wanita, Keluarga dan Masyarakat, Aiman Athirah Sabu berkata pencapaian itu setanding dengan perkhidmatan yang ditawar pusat rawatan swasta, namun pada harga lebih berpatutan sekali gus mencapai objektifnya membantu pasangan B40 dan M40."Jumlah kes baharu tahunan menunjukkan perkhidmatan ni terus dapat sambutan konsisten. "Kes ulangan 9,000 kes tiap tahun ni menunjukkan keyakinan pasangan rawatan di profil klien, 95% pasangan yang dapatkan perkhidmatan terdiri dalam kalangan B40, M40," kata Aiman di Dewan Rakyat. Bagi tempoh 1979 hingga April 2023, Perkhidmatan Subfertiliti LPPKN merekod 40,576 kes baharu dan 262,657 kes ulangan.

(Aiman Athirah berkata pencapaian Perkhidmatan Subfertiliti LPPKN setanding swasta)


KKM pandang serius isu penyakit tidak berjangkit

KUALA LUMPUR, 12 Jun- Kementerian Kesihatan Malaysia (KKM) memandang serius isu penyakit tidak berjangkit seperti kencing manis dan darah tinggi yang sentiasa menunjukkan peningkatan.Untuk itu, Menteri Kesihatan, Dr. Zaliha Mustafa berkata empat teras agenda negara diperkenalkan bagi menjamin kesihatan rakyat secara menyeluruh.Antaranya, pembudayaan hidup sihat, perkhidmatan kesejahteraan kesihatan, kawalan kesihatan kendiri dan kebersihan persekitaran dengan pendekatan menyeluruh.Katanya, berdasarkan Tinjauan Kebangsaan Kesihatan dan Mobiditi (NHMS) terdapat peningkatan faktor risiko obesiti dengan peningkatan sebanyak 19.7 peratus pada tahun 2019 berbanding 17.7 peratus tahun 2015.KKM menetapkan sasaran petunjuk prestasi utama (KPI) khususnya bagi penyakit kronik seperti kencing manis dan darah tinggi. "Target kita menjelang tahun 2025 adalah pengurangan penggunaan garam sebanyak 30 peratus, tiada peningkatan kadar obesiti iaitu ia kekal dibawah 15 peratus dan pengurangan sebanyak 10 peratus kepada aktiviti fizikal yang tidak aktif. Kemudian khusus bagi diabetis ini kita melakukan pemantauan melalui pengukuran darah dalam AMSA setiap tiga bulan. Tahun 2022 kita mendapati sebanyak 31.89 peratus pesakit diabetis telah mencapai kawalan yang baik," katanya ketika menjawab pertanyaan dikemukan wakil Balik Pulau, Datuk Muhammad Bakhtiar Wan Chik di Dewan Rakyat di sini.


Pulang ke tanah air, sumbang khidmat bakti

(Fahmi bergambar bersama para pelajar Malaysia di London sebelum menghadiri Minggu Teknologi London (LTW)/BERNAMA)

LONDON, 12 Jun- Pelajar Malaysia di luar negara disaran kembali ke tanah air dan menyumbang khidmat bakti sebaik tamat pengajian, kata Menteri Komunikasi dan Digital, Fahmi Fadzil.Sekiranya berhasrat untuk bekerja di luar negara, mereka diingatkan supaya dapat turut berbakti kepada Malaysia menerusi bidang diceburi."Jika anda memilih untuk bekerja di sini, belajar dan bekerjalah sungguh-sungguh. Satu hari nanti bawa pulang ilmu dan pengalaman yang ditimba. Bantu pertumbuhan Malaysia," kata Fahmi berucap pada majlis makan tengah hari bersama kumpulan pelajar Malaysia di sini.

Fahmi mengetuai delegasi Malaysia ke LTW yang berlangsung selama lima hari bermula hari ini sehingga Jumaat ini.

LTW adalah acara terkemuka global yang mengumpulkan usahawan, pelabur serta peneraju industri pelbagai dari seluruh dunia untuk berbincang, bekerjasama dan meneroka arah aliran inovasi termasuk peluang terkini dalam sektor teknologi dan digital.


Akta jaga kebajikan penggiat industri wajar diwujudkan - Fahmi

LONDON, 12 Jun- Akta khusus menjaga kebajikan penggiat industri seni wajar diwujudkan. Ini kerana peruntukan undang-undang sedia ada tidak mencukupi bagi melindungi golongan tersebut.Menteri Komunikasi dan Digital, Fahmi Fadzil berkata beliau telah berbincang dengan penggiat industri berhubung hal itu dan perkara diketengahkan berkaitan kebajikan mereka.Semua pihak terlibat disaran memberi kerjasama bagi mewujudkan akta khusus mengenainya, memandangkan ia mengambil masa untuk direalisasikan."Tempoh masa yang saya ada hanya berbaki sehingga 4 tahun 5 bulan. Itu tempoh maksimum untuk saya melaksanakan perkara yang perlu dilakukan. Usaha memperkenalkan undang-undang baharu pula hanya boleh dilaksanakan dalam tempoh dua ke tiga tahun," katanya kepada pemberita ketika bersama para pelajar Malaysia di sini sebelum menghadiri Minggu Teknologi London (LTW) hari ini.Ketika ini pemain industri seni banyak bergantung kepada peruntukan Akta Kerja 1955.

Fahmi mengetuai delegasi Malaysia ke LTW yang berlangsung selama lima hari bermula hari ini sehingga Jumaat. LTW adalah acara terkemuka global yang mengumpulkan usahawan, pelabur serta peneraju industri pelbagai dari seluruh dunia untuk berbincang, bekerjasama dan meneroka arah aliran inovasi termasuk peluang terkini dalam sektor teknologi dan digital.


PUTRAJAYA, 12 Jun- Penjawat awam digesa membudayakan amalan membaca, menelaah serta meraikan pertikaian dan perbezaan pendapat.Perdana Menteri, Datuk Seri Anwar Ibrahim berkata amalan tersebut perlu dilihat dalam perspektif lebih luas untuk menyelesaikan sesuatu perkara dengan lebih tuntas dan berkesan menerusi perundingan dan mesyuarat.Anwar turut menggesa supaya semua pelaksanaan projek kerajaan yang diumumkan sebelum ini dinilai, diperhalusi, dipantau dari semasa ke semasa serta disegerakan pelaksanaannya."Saya menggesa semua jabatan melihat pelaksaaan projek kerajaan yang diluluskan, mula dilaksana dan belum terlaksana. Lihat juga daripada segi peruntukan cukup atau tidak. Saya telah berbincang mengenai projek seperti sekolah daif, klinik daif dan tandas rosak. Tidak perlu lagi membebankan Jabatan Kerja Raya (JKR) yang mempunyai tanggungjawab terlalu besar. Pindahkan tugas tersebut ke jabatan atau pejabat daerah," katanya ketika menyampaikan amanat itu dalam Perhimpunan Bulanan Jabatan Perdana Menteri di sini.


Seorang jemaah haji Malaysia meninggal dunia di Mekah

MEKAH, 12 Jun- Seorang jemaah haji wanita meninggal dunia di sini 4 Jun lalu akibat kegagalan jantung.Allahyarhamah dari Raub, Pahang berusia 57 tahun disahkan meninggal dunia pada pukul 11.50 malam ketika mendapatkan rawatan di Pusat Rawatan Tabung Haji (TH) Mekah.Ketua Rombongan Haji Malaysia, Datuk Seri Syed Saleh Syed Abdul Rahman berkata jenazah Allahyarhamah selamat diurus serta disembahyangkan selepas Zuhur  5 Jun lalu dan dikebumikan di Tanah Perkuburan Syariee, Mekah."Pihak kaunselor telah membuat lawatan dan berjumpa suami Allahyarhamah. Dua kali lawatan dibuat. Suami Allahyarhamah dalam keadaan baik dan reda dengan ketentuan ini," katanya kepada pemberita di sini. TH akan menguruskan Badal Haji bagi pihak Allahyarhamah.Dalam pada itu, seramai 37 jemaah sedang dirawat di Pusat Rawatan TH Mekah manakala 10 lagi di Hospital Arab Saudi.Kesemuanya mempunyai masalah pernafasan, jangkitan paru-paru, jantung, gangguan emosi, sakit kulit, sakit otot dan sendi.

(TH akan menguruskan badal haji bagi pihak Allahyarhamah)


MTHQK: Beza usia, keupayaan bukan penghalang

(Bapa peserta, Jamaluddin Kassim ketika di temu bual pada majlis MTHQK)

BUTTERWORTH, 12 Jun- Perbezaan usia dan keupayaan bukan halangan buat empat peserta Majlis Tilawah dan Hafazan Al-Quran  Peringkat Kebangsaan (MTHQK) 2023.

Acara tahun ini turut menyaksikan penyertaan tiga individu daripada golongan Orang Kurang Upaya (OKU) penglihatan dan seorang kanak-kanak berusia 12 tahun.

Bagi bapa peserta, Jamaluddin Kassim, beliau sangat berbangga dengan pencapaian anaknya yang dianggap bukan sesuatu yang mudah untuk dicapai.

"Saya amat terharu dengan didikan guru pendidikan khas sebab untuk lahirkan  generasi mereka ini sukar. Berbagai halangan untuk membentuk peribadi mereka supaya boleh masuk ke arena perdana, " ujarnya.

"Perbezaan saya ini tak jadi menjadi penghalang untuk masuk pertandingan ini. Persediaan itu sebelum saya datang sini lagi. Ada latihan diberi guru-guru di Kelantan," kata peserta tilawah, Muhammad Qayyim Nizar Sarimi.

Manakala bagi peserta muda MTHQK pula, dia mengakui perasaan gementar sememangnya ada namun menganggap perkara itu sebagai pengalaman yang sukar untuk diperoleh.

"Ada rasa gementar juga sebab kali pertama masuk tapi masuk untuk cari pengalaman," kata peserta kategori hafazan, Wiedaad Izzaddin

MTHQK yang berlangsung selama enam hari bermula hari ini hingga 16 Jun depan melibatkan penyertaan seramai 108 peserta dari seluruh negara.

Majlis tersebut dirasmikan Perdana Menteri, Datuk Seri Anwar Ibrahim.


Tambah peruntukan JAKIM, kerajaan komited perkukuh agama Islam

BUTTERWORTH, 11 Jun - Teras yang mengasaskan Kerajaan Madani adalah berlandaskan panduan daripada al-Quran.Oleh itu sebarang dakwaan bahawa kerajaan yang ada sekarang mengenepikan ajaran Islam adalah satu fitnah jahat.Perdana Menteri, Datuk Seri Anwar Ibrahim berkata komitmen kerajaan adalah jelas dengan penambahan peruntukan kepada Jabatan Kemajuan Islam Malaysia (JAKIM).

"Tapi untuk menyatakan bahawa kami telah meninggalkan Islam itu satu fitnah jahat. Apa yang kita lakukan dengan Menteri Agama baru ini adalah dengan menambah peruntukan JAKIM."Saya juga telah mengarahkan peranan mufti, ulama dan tokoh di JAKIM selari dengan perkembangan melaksanakan pembaharuan insitusi, mengangkat martabat kerajaan Madani serta negara," katanya dalam ucapan pada Majlis Perasmian Tilawah dan Hafazan Al-Quran Peringkat Kebangsaan Tahun 1444 H/2023 di Pusat Konvensyen PICCA @Arena, di sini.Dalam pada itu, Anwar turut mengajak umat Islam untuk memanfaatkan mukjizat al-Quran dengan membicarakan soal kemampanan dan sistem nilai yang dianjurkannya tanpa mempertahankan sesuatu yang bertentangan.Katanya, wujud sanggahan oleh individu tertentu terhadap inisiatif kerajaan termasuk Belanjawan Madani dengan membuat rujukan kepada ayat dalam al-Quran secara tidak tepat."Sebab itu saya membicarakan soal wacana yang ada dalam Al-Quran itu dalam menjawab tohmahan dengan hujah yang kuat. Ini dilakukan dengan mencabar orang yang membawa idea-idea menyanggah kitab suci itu untuk memastikan kita melakar ataupun menzahirkan sesuatu yang baik."Maka dalam negara kita dalam hal-hal yang sedemikian sepatutnya kita pertahankan akhlak dan nilai termasuk dalam keadaan kita berbeda pandangan," katanya.


Cakna kepelbagaian situasi dan cabaran semasa - Amirudin

GOMBAK, 11 Jun - Pimpinan belia di Selangor perlu mempunyai keberanian dan kekuatan untuk menyuarakan pandangan dan iltizam dalam menentukan masa depan mereka, kata Menteri Besar Datuk Seri Amirudin Shari.Mereka juga harus cakna dengan kepelbagaian situasi dan cabaran semasa dalam mendekati pelbagai kelompok belia.Amirudin berkata, pimpinan belia pada masa kini tidak boleh menjadi pemimpin yang hanya mengikut acuan atau situasi yang dicipta orang lain."Saya telah menyampaikan beberapa cabaran penting yang harus ditangani oleh pihak pimpinan- pimpinan belia khususnya dalam menangani cabaran terkini sama ada cabaran diperingkat kerajaan dan juga cabaran untuk memastikan keterhubungan antara kelompok-kelompok anak muda dan belia yang sangat rencam dan lebih rencam berbanding zaman-zaman sebelum ini. "Sebab itu saya mengarahkan cabaran itu supaya pimpinan belia mempunyai keberanian untuk menyuarakan pandangan mereka mempunyai iltizam untuk menentukan masa depan mereka," kata Amirudin selepas majlis sambutan Hari Belia Negara Peringkat Negeri Selangor 2023 di Universiti Islam Antarabangsa Malaysia (UIAM), di sini.


Rakyat P. Pinang diminta terus beri peluang PH tadbir negeri

BALIK PULAU, 11 Jun - Perdana Menteri, Datuk Seri Anwar Ibrahim meminta rakyat Pulau Pinang terus memberikan peluang kepada pemimpin Pakatan Harapan (PH) Pulau Pinang untuk memerintah negeri itu.Beliau bekata dengan hubungan baik antara beliau dan Ketua Menteri, Cow Kon Yeow tentunya beliau di peringkat Kerajaan Pusat akan sentiasa membantu Pulau Pinang dalam menyelesaikan apa sahaja masalah yang timbul.

“Pulau Pinang kena bagi orang cerdik perintah, saya ingin terangkan bahawa kita kena faham betul-betul. Dulu ada orang kata kalau Anwar perintah habis orang Melayu (dan) tutup habis sekolah agama. Dulu masa kempen orang kata bila Anwar jadi Perdana Menteri tudung semua tak boleh pakai, habis ini (orang-orang pakai tudung) apa.“Jadi saya minta Pulau Pinang terus kukuh (di bawah PH), saya berhubung rapat dengan Ketua Menteri, apa yang boleh Kerajaan Pusat selesaikan kita bantu selesaikan, apa yang perlu negeri selesaikan, negeri selesai,” katanya.Beliau berkata demikian ketika berucap pada sesi ramah mesra bersama warga Balik Pulau di pasar malam di perkarangan Masjid Daerah Barat Daya, di sini hari ini.Mengulas lanjut, Anwar juga menafikan dakwaan bahawa beliau tunduk dengan DAP dalam menjalankan urusan-urusan pentadbiran negara.Katanya, beliau juga tidak boleh ‘dibeli’ oleh mana-mana pihak seperti dakwaan pihak tertentu.“Betul DAP ini kawan kita, kita bagi jawatan dekat dia, tapi bos siapa dia, hang ingat aku bodoh.“Anthony Loke Menteri Pengangkutan, dia ikut dasar bawa ke Jemaah Menteri, Perdana Menteri setuju baru jalan, saya Ini kalau hampa maki macam mana pun, tetapi nak beli Anwar Ibrahim tak boleh,” katanya.Sementara itu, Anwar berkata beliau akan meneruskan reformasi negara dengan mengubah negara ini ke arah kebaikan, dengan sedaya upaya.“Enam bulan pertama ini, depa tanya Anwar buat apa kerja...saya nak bagitahu saya buat kerja mengubah ke arah kebaikan dengan sedaya upayanya dan bantu rakyat yang miskin terutama miskin tegar.“Negara ini kaya tapi hilang banyak, jadi apa yang perlu dilakukan ialah hentikan amalan curi harta rakyat. Tidak kira hang pakai serban, baju kot atau semua, Tan Sri ka, Tun ka, atau daripada parti manapun, kalau hang curi duit, kita perosok (masukkan) bilik saya di Sungai Buloh (penjara) kosong lagi,” katanya.-BERNAMA


KKM sokong usaha pihak swasta bangunkan pusat hemodialisis

PORT DICKSON, 11 Jun - Kementerian Kesihatan (KKM) menyokong penuh usaha pihak swasta dalam menyediakan pusat rawatan dialisis bagi memudahkan pesakit menerima rawatan.Menteri Kesihatan, Dr. Zaliha Mustafa berkata ia berikutan kekangan slot dialisis di hospital kerajaan yang mampu menampung hanya 30 peratus daripada bilangan pesakit yang memerlukan rawatan dialisis di seluruh negara.

"Kita di peringkat kementerian, sekiranya pesakit-pesakit ini ada tajaan seperti hospital UCSI kita akan teruskan kerjasama ini dan InsyaAllah kita akan bersama mengimbangi dengan meminta bantuan daripada projek sebegini," katanya ketika berucap pada Majlis Perasmian Pusat Hemodialisis Hospital UCSI dan Pelancaran Projek ADIC, di sini.Tambah Zaliha, di Malaysia dianggarkan seramai 4.6 juta rakyat dengan nisbah satu daripada tujuh orang merupakan pesakit buah pinggang kronik.Katanya, setakat Disember 2022 seramai 14,426 pesakit telah mendapatkan rawatan dialisis di fasiliti KKM dan 8,852 lagi menjalani rawatan repotimodialisis.


Tajaan bidang perubatan, pergigian dan farmasi diteruskan - PM

GEORGE TOWN, 11 Jun - Kerajaan memutuskan tajaan dalam bidang perubatan, pergigian dan farmasi di bawah Jabatan Perkhidmatan Awam (JPA) akan diteruskan. Perdana Menteri, Datuk Seri Anwar Ibrahim berkata keputusan itu berdasarkan situasi semasa yang mana masih terdapat keperluan bagi sektor-sektor berkenaan di dalam negara.

“Sejak minggu lalu saya ada perjumpaan khas dengan JPA dan mereka kata itu (menghentikan tajaan) adalah dasar sedia ada, dasar yang lalu."Jadi, saya minta dikaji semula berdasarkan unjuran kita yang mana keperluan sektor perubatan, pergigian dan farmasi itu masih ada. Maknanya, program biasiswa JPA untuk sektor-sektor ini akan diteruskan,” katanya dalam program Temu Anwar@USM di Dewan Tuanku Syed Putra, Universiti Sains Malaysia (USM), di sini.Beliau menjawab soalan salah seorang peserta program itu yang juga mahasiswa USM berhubung keputusan kerajaan menghentikan penajaan JPA dalam bidang berkenaan.

KKM, JPA kaji semula keputusan henti taja bidang perubatan - Zaliha


KKM, JPA kaji semula keputusan henti taja bidang perubatan - Zaliha

PORT DICKSON, 11 Jun - Kementerian Kesihatan (KKM) sedang berbincang dengan Jabatan Perkhidmatan Awam (JPA) berhubung keputusan menghentikan penajaan jabatan berkenaan dalam bidang perubatan, pergigian dan farmasi.Menteri Kesihatan, Dr. Zaliha Mustafa berkata KKM juga sedia mengkaji semula kajian dilakukan pada 2019 yang mendapati bekalan pegawai perubatan akan mengalami kebanjiran mulai 2026 hingga 2030.

"Kita tahu ada perubahan, terutamanya selepas pasca COVID-19 ini jadi mungkin ada perkara baharu yang perlu dilihat semula pada kajian tersebut, mungkin pada polisi baharu."Kita bimbang juga (pelajar tidak berminat nak sambung pelajaran) perkara itu boleh berlaku. Kita akan lihat kajian yang telah dilakukan itu, supaya keputusan terbaik dapat dibuat," katanya kepada pemberita selepas merasmikan Majlis Kajian Global Adults Tobacco Survey (GATS), di sini.Majlis itu turut dihadiri Ketua Pengarah Kesihatan Datuk Dr Muhammad Radzi Abu Hassan dan Pemangku Timbalan Ketua Pengarah Kesihatan (Pendidikan dan Sokongan Teknikal) Datuk Dr Fariza Ngah.Beliau berkata KKM mengakui bimbang keputusan tersebut bakal memberi kesan kepada pelajar untuk menyambung pengajian di peringkat universiti.Katanya perkhidmatan kesihatan adalah penting justeru profesion seperti doktor dan jawatan lain dalam skim perubatan amat diperlukan di negara ini.Media melaporkan kerajaan menghentikan penajaan JPA dalam bidang perubatan, pergigian dan farmasi berikutan kajian KKM mendapati bekalan pegawai perubatan akan mengalami kebanjiran mulai tahun 2026 hingga 2030.Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas) Datuk Armizan Mohd Ali berkata Laporan Petunjuk Kesihatan 2022 melaporkan pencapaian nisbah jumlah keperluan tenaga kerja perubatan seluruh negara kepada jumlah populasi penduduk sehingga Disember 2021 adalah 1:420 dan dijangkakan nisbah 1:400 akan dapat dicapai pada 2025.


Terpengaruh iklan kerja punca rakyat Malaysia terperangkap

KULIM, 11 Jun - Terpengaruh dengan iklan kerja kosong melalui platform media sosial yang menawarkan gaji lumayan serta manfaat lain di luar negara menjadi antara faktor terdapat rakyat Malaysia yang pergi bekerja di negara terbabit sehingga terperangkap di sana.Menteri Dalam Negeri, Datuk Seri Saifuddin Nasution Ismail berkata ahli keluarga atau ibu bapa mereka akan melaporkan kepada pihak polis berhubung kehilangan anak mereka atau meminta bantuan supaya anak mereka diselamatkan setelah mangsa berada di luar negara.

"Apabila mereka telah sampai ke sana dapati keadaan mereka lalui tidak sama seperti mereka diberitahu, jadi daripada situlah kemudiannya ada yang sempat menghubungi pihak polis," katanya kepada pemberita, di sini.Media semalam melaporkan ibu kepada Chong Sum Yee, 22 tahun, wanita Malaysia yang dipercayai hilang di Chiang Mai, Thailand tidak mempercayai video anaknya itu mendakwa dirinya selamat dan sihat.Saifuddin Nasution berkata, pihaknya menyerahkan kepada polis untuk menyiasat tentang kes kehilangan wanita itu dan setakat ini beliau belum menerima maklumat perkembangan semasa mengenai kes berkenaan.


KPM teliti faktor penyebab ketidakhadiran pelajar duduki SPM - Fadhlina

ALOR SETAR, 11 Jun - Faktor ketidakhadiran pelajar untuk menduduki peperiksaan Sijil Pelajaran Malaysia (SPM) sedang diteliti Kementerian Pendidikan (KPM).Menteri Pendidikan, Fadhlina Sidek berkata penelitian itu perlu dilakukan bagi membolehkan kementerian membuat intervensi yang sewajarnya untuk memastikan kehadiran pelajar lebih baik pada tahun-tahun akan datang.

"Saya fikir ada banyak faktor dan ia pastilah faktor yang mendesak sehingga mereka tidak boleh hadir untuk mengambil peperiksaan."Bagi menentukan perkara itu membimbangkan atau tidak, ia bergantung kepada apa yang dapat selepas kita teliti nanti...sebab calon kita ini pelbagai ada calon bukan sahaja bawah sekolah KPM, ada juga calon persendirian dan sebagainya jadi perlu pecahan yang lebih teliti," katanya selepas melawat Sekolah Menengah Jenis Kebangsaan (SMKJ) Keat Hwa, di sini.Beliau berkata demikian sebagai mengulas laporan sebuah akhbar tempatan hari ini yang menyatakan sejumlah 14,858 atau 3.8 peratus daripada 388,832 calon baharu SPM 2022 dan mendaftar kali pertama sekurang-kurangnya enam mata pelajaran, tidak hadir menduduki peperiksaan berkenaan.Berdasarkan analisis KPM, calon yang tidak hadir peperiksaan tahun lepas bertambah berbanding calon SPM 2021 yang merekodkan 10.681 atau 2.7 peratus calon tidak hadir daripada keseluruhan 392,837 calon yang berdaftar.


RM410 juta diluluskan, projek jalan luar bandar di Limbang

LIMBANG, 11 Jun - Sebanyak RM410 juta diluluskan untuk projek jalan luar bandar di Limbang, kata Timbalan Menteri Pengangkutan, Datuk Hasbi Habibollah.Daripada jumlah peruntukan itu, RM200 juta untuk Jalan Bukit Lubok ke Limpaku Pinang, dan RM210 juta bagi Jalan Hulu Kubong ke Hulu Pandaruan menuju ke Medamit.Hasbi berkata, projek Jalan Ulu Lubai ke Sekolah Kebangsaan Lubai pula melibatkan peruntukan sebanyak RM46.5 juta yang akan dilaksana secara tender terbuka."Iaitu jalan menuju daripada Bukit Lubok menuju ke Limpaku Pinang di mana ada dua buah jambatan jalan di Teluk Brunei, ianya telah diluluskan bawah Rolling Plan Ke3 (RP3) bawah projek jalan luar bandar telah pun diluluskan sebanyk RM200juta. Alhamdulillah syukurlah."Satu lagi jalan yang kita mohon ialah jalan daripada Hulu Kubong ke Ulu Pandaruan menuju ke Mendamit, jalan itu adalah yang sekian lama berpuluh-puluh tahun ini adalah merupakan jalan yang digunakan pelbagai konsensi, tapi sekarang kita sudah mendapat kelulusan untuk melaksanakan jalan tersebut bawah jalan luar bandar sebanyak RM210 juta telah diluluskan dalam RP3," kata Hasbi.

(Hasbi ditemui media pada Program Ziarah UKAS Ngabang Gawai Bahagian Limbangdi Rumah Helen,Kampung Ensurai Limbang)


Peruntukan RM3.46 juta, naik taraf dan selenggara Bandaraya Ipoh

IPOH, 11 Jun - Kementerian Pembangunan Kerajaan Tempatan (KPKT) memperuntukkan RM3.46 juta kepada Majlis Bandaraya Ipoh (MBI) bagi pelaksanaan beberapa projek naik taraf dan penyelenggaraan di bandaraya itu.Menterinya, Nga Kor Ming berkata, sebanyak enam projek akan dilaksanakan bermula Julai dan dijangka siap penghujung tahun nanti.Jelasnya, projek naik taraf melibatkan kawasan Pasar Awam Kampung Simee dan  Dataran Niaga Taman Cempaka.Selain itu, kerja-kerja naik taraf jalan dilakukan di Persiaran Lapangan Siber, Bandar Seri Botani; Jalan Sungai Pari, Buntong; Jalan di kawasan Rumah Pangsa First Garden, Silibin serta membina longkang baru di Lorong Isaac, Buntong."Sukacita saya maklumkan merupakan bajet berasaskan prestasi, atau peruntukkan yang berlandaskan kepada perlaksanaan, bagi memastikan perkhidmatan dan fokus kpkt terhadap kesejahteraan rakyat dapat terus dipertingkatkan, tidak ada pembaziran, ketirisan dan pemborosan, saya yakin majlis bandaraya ipoh akan melaksanakan yang terbaik untuk warga ipoh," kata Nga Kor Ming, pada sidang media selepas melakukan tinjauan di Pasar Kampung Simee, di sini.

Tambahnya lagi, penyaluran peruntukan tersebut diharap akan meningkatkan kualiti fasiliti awam di Ipoh selain mempergiat dan merancakkan ekonomi penduduk setempat.


Peralihan kepada lateks jana pendapatan tinggi buat pekebun kecil

BALING, 11 Jun - Peralihan daripada penghasilan getah sekerap dan krip kepada susu getah atau lateks mampu menjana pendapatan lebih tinggi buat pekebun kecil.Justeru kerajaan sedang mengenal pasti kaedah dalam membantu dan menggalakkan pekebun kecil ke arah peralihan tersebut. Timbalan Perdana Menteri, Datuk Seri Fadillah Yusof berkata pihaknya sedang meneliti pelbagai perkara untuk merealisasikan inisiatif berkenaan.Ini termasuk model perniagaan yang boleh diperkenalkan kepada pekebun kecil selain kerjasama pemain industri getah.

"Teknologi ada tapi yang melaksanakan hanyalah syarikat-syarikat yang besar. Kalau pekebun kecil mungkin kemampuan untuk guna teknologi itu tiada

"Sebab itu kita mahu jadikan model perniagaan yang baharu dan kalau kita dapat bergabung dengan syarikat dan mereka dapat membantu memastikan teknologi baru dapat digunakan," katanya kepada pemberita selepas menghadiri program Sembang Getah Warung di Kampung Charok Gorok, di sini. Tambah Fadillah yang juga Menteri Perladangan dan Komoditi, peralihan itu juga dapat mengurangkan import lateks negara yang dianggarkan sekitar RM3 bilion setahun.Ini sekali gus dapat mengelakkan aliran keluar mata wang negara.


481 projek sakit dan 112 projek terbengkalai seluruh negara - KPKT

MACHANG, 11 Jun - Sebanyak 481 projek sakit dan 112 projek terbengkalai di kenal pasti di seluruh negara ketika ini.Timbalan Menteri Pembangunan Kerajaan Tempatan, Akmal Nasrullah Mohd Nasir berkata pihaknya merekodkan projek sakit dan terbengkalai berdasarkan Lesen Permit Pengiklanan Pembangunan (APDL) bagi membolehkan projek terbabit dipantau dengan rapi.Beliau berkata, kerjasama daripada semua pihak termasuk pemaju, agensi berkaitan dan kerajaan Negeri diperlukan dalam menangani permasalahan tersebut.

"Setiap kemajuan di tapak itu ada masalah tersendiri tetapi bila kita cuba gabungkan atau cuba nilaikan apa yang berlaku maka perkara itu kita dapat kumpulkan."Selain task force di peringkat pusat kita sudah mula buat pecahan, pertama kita melihat dari segi contohnya melihat kepada keperluan utiliti, yang akan datang kita akan bincang dengan SPAN untuk tengok pula dari segi air pembentungan dan sebagainya yang kedua adakan perbincangan dengan pihak yang mempunyai kuasa di peringkat pelaksanaan," katanya selepas lawatan kerja ke tapak projek Taman Baiduri, Jalan Banggol Judah, Labok, Machang, di sini.Tambah Akmal, di bawah Program Perumahan Rakyat 1Malaysia (PR1MA), terdapat 21 projek sakit, namun dalam tempoh lima bulan ini pihaknya telah menyelesaikan lapan daripadanya."Sasaran kita tahun ini di bawah PR1MA mahu menyelesaikan sekurang-kurangnya 10 projek sakit dan yakin ia boleh mengatasi sasaran yang ditetapkan," katanya.Dalam perkembangan sama, Akmal berkata Kelantan antara negeri yang peratusan tertinggi membabitkan projek perumahan swasta tidak mengikut perancangan ditetapkan."Di Kelantan, daripada 86 projek dalam pembinaan atau sedang dirancang, 40 daripadanya projek sakit dan tiga mengalami kelewatan. Bagi menangani permasalahan ini, task force projek sakit mengesyorkan supaya kerajaan negeri menubuhkan jawatankuasa task force berfokus bagi menangani permasalahan projek lewat dan sakit di negeri terbabit."KPKT akan terus melakukan pemantauan rapi melalui mesyuarat secara berkala bersama agensi teknikal dan pihak berkuasa tempatan (PBT) serta bersedia menjadi pemudah cara sekiranya terdapat isu berbangkit antara pemaju dan agensi kerajaan atau teknikal," katanya.


Op Pemutihan PERKESO: 255 majikan di Terengganu gagal carum pekerja

KUALA TERENGGANU, 11 Jun - Hampir separuh daripada majikan di Terengganu gagal mendaftar dan mencarum dengan Pertubuhan Keselamatan Sosial (PERKESO).Pengarah Perkeso negeri, Farihah Che Husin berkata ia melibatkan 43.6 peratus majikan daripada 585 pemeriksaan yang dijalankan di premis tumpuan sepanjang bulan lalu, menerusi Op Pemutihan.“Pada tahun ini, Perkeso mengadakan Op Pemutihan di seluruh negara selama dua bulan, iaitu bermula 1 Mei hingga 30 Jun, tidak seperti tahun-tahun sebelum ini iaitu hanya selama sebulan."Hasil pemeriksaan yang dibuat pada bulan lepas mendapati, 255 atau 43.6 peratus majikan gagal mendaftar dan mencarum dengan Perkeso. Pelbagai alasan diberikan mereka termasuklah tidak tahu kewujudan Perkeso, serta tidak sempat untuk mendaftar,” katanya selepas meninjau pelaksanaan Op Pemutihan di sini.Farihah berkata lagi menerusi Op Pemutihan tahun ini, pihaknya menyasarkan premis yang baharu beroperasi serta perusahaan yang menjalankan perniagaan sehingga lewat malam, dengan menggajikan pekerja tempatan dan warga asing yang layak mencarum dengan PERKESO.

Tindakan undang-undang akan dikenakan terhadap mana-mana majikan yang ingkar, bermula 1 Julai ini."Alasan apa juga yang mereka berikan kerana kita ini maklumat sumua di hujung jari. Yang kedua jika mereka tidak mampu untuk ke pejabat PERKESO, mereka boleh menggunakan aplikasi digital laman web portal yang boleh dilaksanakan secara dalam talian sahaja," katanya lagi.


PRU DUN enam negeri: RTM sedia liputan terbaik

ALOR SETAR, 11 Jun- Menjelang pembubaran Pilihan Raya Umum Dewan Undangan Negeri (PRU DUN) melibatkan enam negeri yang dijangka hujung bulan ini.RTM bersiap sedia memberikan liputan serta laporan terbaik menerusi pasukan produksi dan wartawan, juga siri penerbitan rancangan khas, kata  Ketua Pengarah Penyiaran, Suhaimi Sulaiman."Saya rasa kali ini lebih baik berbanding tahun-tahun sebelum ini jadi banyak perjumpaan diadakan semuanya berjalan dengan lancar," kata Suhaimi selepas menghadiri Pertandingan Akhir Lenggok Cinta Sayang di RTM Kedah di sini. PRU DUN bakal melibatkan enam negeri iaitu Kedah, Pulau Pinang, Kelantan, Terengganu, Selangor dan Negeri Sembilan.Sementara itu, segmen berita Kanta 744 yang mula bersiaran pada April lalu terus mendapat sambutan yang sangat  baik daripada penonton."Kita lihat jumlah tontonan agak tinggi. Kita telah berjaya dengan Kanta 744 jadi sekarang kita pergi ke berita-berita yang dan ada satu kejutan kita akan buat pada 1 Julai pada pukul 8.30 malam, tunggu berita," katanya lagi. Siaran berita Kanta 744 bermula pukul 7.44 minit malam setiap hari dan disambung dengan Berita Perdana pada pukul 8 hingga 8 .30 malam.

(Suhaimi Sulaiman berkata RTM bersiap sedia memberikan liputan serta laporan terbaik menerusi pasukan produksi dan wartawan, juga siri penerbitan rancangan khas)


Program Semarak tingkatkan indeks perpaduan negara

JOHOR BAHRU, 11 Mei- Pelbagai program diadakan Kementerian Perpaduan bagi menyemarakkan perpaduan dalam kalangan masyarakat, selaras dengan peningkatan indeks perpaduan negara.Menterinya, Datuk Aaron Ago Dagang berkata, peningkatan indeks perpaduan negara daripada 0.5% kepada 0.6% menjadi indikator kepada keberkesanan pelbagai program perpaduan yang dilaksanakan di seluruh negara.Katanya, antara program yang diketengahkan ialah Semarak Kenegaraan, Semarak Perpaduan dan Semarak Rahmah yang melibatkan komuniti di Kawasan Rukun Tetangga (KRT)."Kita pun telah mengadakan satu kerangka perpaduan dalam Malaysia Madani. Ada beberapa fokus utama dan Kementerian Perpaduan fokus kepada kebudayaan dan kemasyarakatan."Dua itu. Yang ekonomi, undang-undang, pendidikan tu bawah kementerian lain. Kita ni kemasyarakatan dan kebudayaan," kata Aaron selepas merasmikan Program Ramah Tamah Uniti Kaamatan & Gawai Tahun 2023 di Dewan Taman Mawar, Pasir Gudang di sini.Menurut beliau program itu berupaya memupuk dan menjalinkan kesefahaman antara pelbagai pihak serta kaum. Turut hadir bersama ke program tersebut Exco Kesihatan dan Perpaduan Negeri Johor, Ling Tian Soon dan Ketua Setiausaha Kementerian Perpaduan Negara, Datuk Indera Noridah Abdul Rahim.

(Datuk Aaron berkata program Semarak tingkatkan indeks perpaduan negara)


Nombor plat 'FF 1' milik Sultan Johor

JOHOR BAHRU, 11 Jun- Nombor pendaftaran kenderaan bagi siri Wilayah Persekutuan Putrajaya iaitu 'FF 1' adalah milik Sultan Johor Sultan Ibrahim Almarhum Sultan Iskandar.Perkara itu dimaklumkan menerusi hantaran di Facebook rasmi Sultan Ibrahim hari ini berserta beberapa foto mengenainya turut dikongsi di platform media sosial itu.Terdahulu, baginda berkenan menerima menghadap Menteri Pengangkutan Anthony Loke Siew Fook hari ini.Pada pertemuan itu, Loke turut mempersembahkan secara simbolik nombor plat kenderaan berkenaan kepada Sultan Ibrahim, yang membida dengan tawaran tertinggi.Sebelum ini, media melaporkan bidaan nombor pendaftaran kenderaan bagi siri 'FF' mencatatkan hasil kutipan tertinggi dalam sejarah sistem bidaan JPJeBid dengan kutipan berjumlah RM34.3 juta.- BERNAMA


TANGKAK, 11 Jun- Seorang lelaki berumur 43 tahun maut setelah lori yang dipandunya terbabit dalam kemalangan dengan sebuah kereta.Kejadian berlaku di Kilometer 150 Lebuhraya Utara Selatan, Arah Selatan, Tangkak, Johor pagi tadi.Isteri mangsa yang berada di tempat duduk penumpang hadapan, cedera ringan.Komander Operasi, Pegawai Bomba Kanan Dua Jahairi Shukor berkata seramai 13 anggota dari Balai Bomba dan Penyelamat Bukit Gambir dan Tangkak, digerakkan ke lokasi."Pasukan Khas Operasi (PKO) menggunakan pemotong hidraulik bagi mengeluarkan mangsa yang tersepit di tempat duduk pemandu."Mangsa disahkan meninggal dunia di lokasi, manakala isterinya yang cedera, dihantar ke Hospital Muar untuk mendapatkan rawatan, " kata Jahairi kepada media di sini.

(Pemandu lori maut kemalangan dengan kereta)


315 Sahabat Maktab dilantik bantu petugas TH

(35 jemaah yang layak dipilih mewakili maktab masing-masing mengikut kesesuaian, dengan 25 menjadi Sahabat Hujjaj, enam Sahabat Medik dan empat Sahabat Ibadah)

MEKAH, 11 Jun- Seramai 315 sukarelawan Sahabat Maktab terdiri daripada kalangan jemaah haji di sembilan maktab di Mekah, dilantik Lembaga Tabung Haji (TH) bagi membantu petugas TH sedia ada.35 jemaah yang layak dipilih mewakili maktab masing-masing mengikut kesesuaian, dengan 25 menjadi Sahabat Hujjaj, enam Sahabat Medik dan empat Sahabat Ibadah.Menurut Ketua rombongan Haji Malaysia, Datuk Seri Syed Saleh Syed Abdul Rahman, semua Sahabat Maktab ini akan membantu urusan harian jemaah terutama warga emas semasa di Mekah, Arafah, Mudzalifah serta Mina.Program Sahabat Maktab yang diperkenalkan pada 2006 juga menjadi medium antara TH dengan para jemaah terutama dalam menyampaikan maklumat operasi."Gandingan Sahabat Maktab dengan petugas-petugas yang cuma ada 670 orang untuk menjaga keseluruhan 31,600 jemaah haji. "Dengan gandingan ini insya-Allah kita akan memberi khidmat terbaik dan menjaga kebajikan jemaah sepanjang berada di tanah suci," kata Syed Saleh kepada media di sini.

(Datuk Seri Syed Saleh berkata semua Sahabat Maktab ini akan membantu urusan harian jemaah terutama warga emas semasa di Mekah, Arafah, Mudzalifah serta Mina)

Antara tugas yang boleh digalas Sahabat Maktab ialah membantu urusan ibadah warga emas, terutama umrah pada waktu malam.Manakala tugas semasa operasi Masya’ir di Arafah, Mudzalifah serta Mina adalah membantu jemaah di khemah-khemah.Pemilihan Sahabat Maktab dibuat berdasarkan kriteria tertentu terutama Sahabat Medik dan Sahabat Ibadah."Saya sebagai jururawat dan berkhidmat selama 18 tahun di Hospital Kuala Lumpur, saya harap sumbangan yang saya beri kepada dhuyufurrahman kami dapat haji yang mabrur insya-Allah," kata Sahabat Medik, Nureni Abdullah."Sertai bersama Sahabat Maktab ini untuk sekurang-kurangnya dapat membantu dengan sedikit ilmu dan tenaga yang Allah kurnia kepada saya," kata Sahabat Ibadah, Ismail Yusof."Kami sertai Sahabat Maktab kerana ini membantu dhuyufurrahman terutama warga emas dan mungkin juga orang muda tetapi ada keuzuran," kata Sahabat Hujjaj, Mohd Hezli Md Tahir. "Kami mahu membantu dhuyufurrahman, selain kami hendak cari pengalaman sebab benda berlaku sekali seumur hidup jadi hendak berbaktilah selagi mampu," ujar Sahabat Hujjaj, Noor Zalina Zainal.


PM ucap tahniah kepada skuad bola sepak cerebral palsy raih emas APG 2023

(PM bertemu dengan skuad bola sepak cerebral palsy (CP) lelaki negara pada Sabtu / FB Anwar Ibrahim)

KUALA LUMPUR, 11 Jun- Perdana Menteri Datuk Seri Anwar Ibrahim mengucapkan tahniah kepada skuad bola sepak cerebral palsy (CP) lelaki negara atas kejayaan meraih pingat emas pada temasya Sukan Para ASEAN (APG) 2023 di Kemboja baru-baru ini.Menerusi catatan di Facebook, Anwar berkata beliau telah bertemu dengan skuad kendalian Asnan Md Zuki itu semalam, dan berharap pasukan itu dapat meneruskan prestasi cemerlang pada masa akan datang.“Saya ucap tahniah kepada mereka, dan berharap agar prestasi cemerlang ini dapat diteruskan,” katanya.

Pada perlawanan akhir yang berlangsung Khamis lepas, skuad negara menewaskan Indonesia menerusi penentuan sepakan penalti 3-1 selepas kedua-dua pasukan terikat 1-1 sebaik tamat masa sebenar perlawanan, sekali gus menamatkan kemarau pingat emas dalam tempoh sedekad. Perdana Menteri juga turut memuji aksi dan pencapaian yang dipamerkan kontinjen Malaysia sepanjang temasya APG 2023 berlangsung.“Ucapan tahniah juga ditujukan buat kontinjen Malaysia keseluruhannya yang mempamerkan aksi yang sangat baik sepanjang temasya berlangsung,” katanya.Pada APG 2023 di Kemboja yang berakhir Jumaat lepas, Malaysia memperoleh 50 pingat emas, 38 perak dan 34 gangsa sekali gus melepasi sasaran 33 emas yang diletakkan Majlis Paralimpik Malaysia (MPM).


Mayat bayi ditemukan terapung di perkampungan atas air di Kota Kinabalu

(Mayat bayi ditemukan terapung tanpa pakaian di laut, petang semalam/ FOTO: Sabah Crime News)

KOTA KINABALU, 11 Jun- Mayat bayi masih belum dikenal pasti jantina ditemukan terapung di sebuah perkampungan atas air di sini, semalam.Pemangku Ketua Polis Daerah Kota Kinabalu, Superintendan Kalsom Idris berkata mayat bayi berkenaan ditemukan pada pukul 6.30 petang oleh penduduk kampung yang melalui jambatan kayu di kampung berkenaan sebelum menghubungi pihak polis.“Sebaik menerima laporan mengenai penemuan mayat bayi terbabit, sepasukan polis digerakkan ke lokasi kejadian untuk siasatan. “Siasatan awal mendapati bayi itu dipercayai baru dilahirkan namun setakat ini belum ada sebarang maklumat lanjut mengenai kejadian itu. Bayi terbabit disyaki dibuang ke laut selepas dilahirkan,” katanya dalam kenyataan hari ini.Beliau berkata siasatan sedang dijalankan dan orang ramai yang mempunyai maklumat berhubung kejadian itu diminta menghubungi Ibu Pejabat Polis Daerah Kota Kinabalu atau balai polis berhampiran bagi membantu siasatan.- BERNAMA


Olek Orang Pangka pupuk semangat kerjasama masyarakat

(Menteri Besar Negeri Sembilan, Datuk Seri Aminuddin Harun dalam program Olek Orang Pangka sempena Perpatih Fest 2023 di Muzium Negeri, Seremban)

SEREMBAN, 11 Jun- Program Olek Orang Pangka merupakan identiti masyarakat Negeri Sembilan yang sinonimnya dipanggil sebagai rewang buat masyarakat lain.Olek Orang Pangka merupakan persiapan bagi sebuah majlis besar secara bergotong-royong sehari sebelum majlis berlangsung.Menteri Besar Negeri Sembilan, Datuk Seri Aminuddin Harun berkata, tradisi itu harus diteruskan bagi memupuk semangat kerjasama antara masyarakat dalam menjayakan sebuah majlis."Olek sekampung untuk siapkan majlis esok sebahagian panggil rewang sebahagian panggil gotong royong jadi kita harap adat ini dapat diteruskan semangat gotong- royong yang akan mengeratkan silaturahim," katanya.Aminuddin ditemui pada program Olek Orang Pangka yang diadakan sempena Perpatih Fest 2023 di Muzium Negeri, Seremban.

(FOTO FB YAB Menteri Besar Negeri Sembilan)

Program tersebut turut disertai oleh ketua jabatan dan ketua luak di setiap daerah dari seluruh negeri."Olek Orang Pangka tradisi masyarakat pepatih di Negeri Sembilan maksud sebelum majlis besar esoknya masak untuk hidang esok hari. Konsep santai tapi meriah, tiada ketua atau orang besar. Semua masak sama-sama bagi raikan tetamu esok hari. Ada muzik biola cak empong, istilah lain rewang gotong- royong," kata Pengarah Lembaga Muzium Negeri Sembilan, Dr Shamsuddin Ahmad


Bekalan daging sempena Aidiladha dijamin mencukupi

KOTA BHARU, 11 Jun- Bekalan daging lembu korban dijamin mencukupi dan dijangka tidak berdepan masalah menjelang sambutan Aidiladha nanti.Menteri Pertanian dan Keterjaminan Makanan, Datuk Seri Mohamad Sabu berkata, setakat ini tiada laporan dan rungutan berkenaan bekalan lembu daripada pembekal. "Harga selalunya ikut bekalan kita tahu sekarang ini ternakan luar banyak masuk dari Kemboja dan Thailand jadi kos dari sana itu menjadi agak tinggi kalu dibanding harga sini dengan sana berbeza sebab kos pengangkutan dan tempat kuarantin," katanya.

(Menteri Pertanian dan Keterjaminan Makanan, Datuk Seri Mohamad Sabu)

Beliau berkata demikian selepas mengadakan lawatan kerja rasmi di Pusat Transformasi Luar Bandar (RTC) FAMA Kelantan, Tunjung Kota Bharu hari ini.Dalam lawatan itu, Mohamad berkata, RTC FAMA Kelantan sedang menaik taraf medan pemborong kuih tradisional yang bernilai RM200,000 serta pembinaan ruang penyimpanan produk agro makanan dan bilik sejuk berjumlah RM2 juta bagi mengukuhkan lagi keterjaminan bekalan makanan negara.


Pangkalan data eKasih pastikan tiada yang tersisih

KUALA LUMPUR, 11 Jun- Semua maklumat berkaitan isi rumah akan dikumpulkan dan disaring secara telus dan tepat menerusi pangkalan data sistem 'eKasih' .Ini bagi memastikan hanya individu dikategori sebagai miskin dan miskin tegar kekal dalam senarai berkenaan.Pengarah Bahagian Kesejahteraan Rakyat Unit Penyelarasan Pelaksanaan, Jabatan Perdana Menteri (ICU), Mashitah @ Suhailah Suid berkata langkah itu juga penting dalam memastikan tiada keciciran berlaku."Kita mempunyai platform di peringkat daerah dan negeri untuk menyemak nama pemohon dan membuat sisihan awal. "Selepas sisihan awal kita akan bawa kepada kumpulan fokus yang dipengerusikan oleh pegawai daerah. Di sini nama-nama ini akan diteliti dan diperakukan sebelum membolehkan pihak ICU JPM turun lapangan untuk membuat retifikasi di lapangan."Di sinilah maklumat kita kumpul kita ada 83 medan kita kumpul dan daftar dalam maklumat eKasih," kata Mashitah dalam rancangan Selamat Pagi Malaysia di TV 1.Sementara itu, Timbalan Ketua Pengarah Sektor Pembangunan Strategik Unit Penyelarasan Pelaksanaan, ICU JPM, Norashiken Ishak berkata pangkalan data eKasih dapat membantu program pemberian bantuan bagi golongan miskin mencapai matlamatnya. Menerusinya, setiap data akan melalui proses yang teliti termasuk proses sisihan, verifikasi dan pemutihan, bagi menjaga integriti peserta e-kasih dan memastikan yang benar-benar layak sahaja diberi bantuan.

(Norashiken Ishak berkata pangkalan data e-kasih dapat membantu program pemberian bantuan bagi golongan miskin mencapai matlamatnya)

"Misalnya tadi kata ketua isi rumah punyai pendapatan RM4,000."Tetapi kita akan melihat juga jumlah bilangan ahli keluarga, sebab kita dalam menentukan mereka Ini miskin tegar ataupun miskin, kita akan melihat juga kepada pendapatan perkapita, maksudnya RM4,000 kalau ahli keluarganya ada 7,000, jadi mereka akan jatuh kategori miskin," katanya Menurut beliau lagi, bagi memastikan tiada golongan yang layak menerima bantuan tercicir, platform eKasih turut dipantau di peringkat daerah dan negeri menerusi sisihan awal. Ia diikuti dengan Focus Group Daerah dan Negeri bagi memastikan pihak ICU JPN turun ke lapangan bagi melakukan verifikasi.Sistem eKasih ialah satu sistem pangkalan data keluarga miskin yang diwujudkan di peringkat nasional bagi membantu merancang, melaksana dan memantau program kemiskinan.


Gempa bumi sederhana landa Semenanjung Minahassa

PETALING JAYA, 11 Jun- Satu gempa bumi sederhana berukuran 5.3 pada skala Richter telah berlaku di Semenanjung Minahassa, Sulawesi 9.42 pagi tadi.

Menurut kenyataan Jabatan Meteorologi, gempa berpusat di 0.1 darjah utara 123.0 darjah timur dengan kedalaman 120 kilometer "Gempa dikesan 45 kilometer jarak di selatan dari Gorontalo, Indonesia," menurut kenyataan itu. Penilaian awal, tiada ancaman tsunami kepada Malaysia.

(Satu gempa bumi berukuran sederhana landa Semenanjung Minahassa, Sulawesi)


SK Taman Uda juara Pertandingan Lenggok Cinta Sayang RTM

ALOR SETAR, 11 Jun- Tarian Cinta Sayang dan Ayam Didik menjadi tuah buat kumpulan Uda Best Tari dari Sekolah Kebangsaan Taman Uda, Alor Setar apabila dinobatkan sebagai juara pertandingan Akhir Lenggok Cinta Sayang yang berlangsung di Auditorium RTM Kedah malam tadi.Selaku juara, mereka menerima wang keseluruhan berjumlah RM10,000 beserta sebuah trofi.Guru pembimbing tari SK Taman Uda, Mohd Firdaus Ibrahim berkata persiapan rapi telah dijalankan sejak peringkat ujibakat pertandingan itu lagi."Latihan sejak daripada ujibakat lagi, lebih kurang sebulan juga persiapannya. Kita fokus untuk kekal positif, kerja keras dan merendah diri selalu. Kemenangan ini adalah titik tolak untuk kami membuat lebih baik pada masa hadapan," katanya.Sementara naib juara pula disandang, kumpulan Aurastar dari SMK Tunku Abd Rahman, Alor Setar yang mempersembahkan Tarian Cinta Sayang dan Tarian Mak Inang Tua membawa pulang wang keseluruhan RM5,000 beserta sebuah trofi.Manakala tempat ketiga disandang kumpulan tari Mustika Sari dari Unit Keseniaan JPN Kedah yang membawa Tarian Cinta Sayang dan Tarian Ronggeng Pak Ungku.Kumpulan tari ini menerima hadiah wang keseluruhan RM4,000 serta sebuah trofi.Penyampaian hadiah disampaikan Ketua Setiausaha Kementerian Komunikasi dan Digital, Datuk Mohamad Fauzi Md Isa.

(Ketua Setiausaha Kementerian Komunikasi dan Digital, Datuk Mohamad Fauzi Md Isa dan Ketua Pengarah Penyiaran, Suhaimi Sulaiman bergambar kenangan  bersama para peserta)

Beliau berkata persembahan tari yang dipersembahkan sangat menarik dan perlu diteruskan, ia sekaligus dapat mencungkil bakat-bakat baharu dikalangan generasi muda.Menurutnya, usaha perlu dilakukan RTM bagi memperbanyakan lagi program-program melibatkan budaya dan seni warisan."Saya sangat bersetuju sekiranya banyak lagi benda-benda seni kita tonjolkan mungkin kreativiti saya sangat menyokong usaha untuk seperti ini," katanya.Sementara itu, Ketua Pengarah Penyiaran, Suhaimi Sulaiman menyifatkan persembahan seni tari yang dipersembahkan amat luar biasa.Katanya, ia bukan sahaja menonjolkan seni tari tetapi juga terselit nilai dan unsur sejarah serta tradisi seni warisan."Luar biasa kerana kita tengok anak -anak kecil telah didik betul-betul mereka boleh menunjukkan keluarbiasaan mereka, penuh disiplin. Ini adalah satu cara mendidik kerana ada unsur sejarah apakah maksudnya tarian itu, adakah tarian itu tarian rakyat atau istana, jadi kita boleh belajar,"ujarnya.